Districte d'Etawah - Viquipèdia, l'enciclopèdia lliure\nEl districte d'Etawah és una divisió administrativa de l'estat d'Uttar Pradesh (Índia) dins la divisió de Kanpur. La capital és Etawah. La superfície calculada el 1999 és de 2.434 Km², i la població de 4.242.310 habitants (1991). Els rius principals són el Yamuna, Chambal, Kuwari, Sengar i el seu afluent el Sirsa, Rind (amb els seus afluents Ahneya i Puraha), Arin i el Pandu. El districte està dividit en quatre comarques naturals: Pachar, la part nord, fins al riu Sengar; Ghar, entre el Sengar i el Yamuna; Karka al sud del Ghar; i el Par, entre el Yamuna i el Chambal.\n26° 47′ N, 79° 01′ E / 26.79°N,79.02°E / 26.79; 79.02Coord.: 26° 47′ N, 79° 01′ E / 26.79°N,79.02°E / 26.79; 79.02\nAuraiya district (en)\nAdministrativament està format per quatre tehsils: Etawah, Auraiya, Bidhuna i Bharthana. I vuit blocks: Barhpura, Basrehar, Bharthana, Chakarnagar, Jaswantnagar, Mahewa, Sefai i Takha. El districte fou part de les províncies del Nord-oest (Província d'Agra) fins a la formació de les Províncies Unides d'Agra i Oudh. Tenia una superfície de 4.380 km² i una població repartida en 1474 pobles i 6 ciutats, de: 668.641 (1872), 722.371 (1881), 727.629 (1891) i 806.798 (1901).\nAdministrativament estava dividit en quatre tahsils (els mateixos que actualment): Etawah, Bharthana, Bidhuna i Auraiya. La capital era Etawah al tahsil d'Etawah, del que també era capital; aquest tahsil tenia 1103 km² i una població el 1901 de 216.142 habitants repartits en 353 pobles i 2 ciutats: Etawah (42.570 habitants) i Jaswantnaoar.\nHi ha troballes arqueològiques de concessions fetes per Govind Chand de Kanauj, al segle xii, a diversos llocs. Munj i Asai Khera on hauria estat Mahmud de Gazni. A la segona hi ha escultures jainistes dels segles IX a XII. Jama Masjid a Etawah sobre un antic temple hindú o budista.\nPoc se sap abans de la invasió musulmana. Segurament la regió fou creuada per Mahmud de Gazni vers el 1017 i més tard per Kutb al-Din però no hi ha cap prova. Els hindús no obstant van romandre independents mentre colònies musulmanes s'establien als districtes veïns. Es creu que al segle xii governaven els rajputs i al segle següent fou atacat i conquerit per generals musulmans i alguns caps hindús van esdevenir tributaris a partir del 1193 quan fou conquerida Kanauj. En aquests temps els rajputs sengars dominaven Bidhuna i Auraiya, compartint el territori amb les tribus salvatges dels meos; els gaurs ocupaven parts de Phaphund i Bidhuna però després foren eliminats pels chandeles de Mahoba; els parihars ocupaven la regió salvatge de Pachnada; i els bhadàuries i dhakras el territori muntanyós entre el Yamuna i el Chambal; el territori occidental fou dominat pels chauhans. El tribut a Delhi fou força nominal.\nEls conflictes van començar sota Nasir al-Din Muhammad Shah III Tughluk (1389/1390-1393) que va aconseguir derrotar a Abu Bakr Shah Tughluk i antics esclaus de Firuz Shah Tughluk (1351-1388) el 1390; després d'això va marxar cap al Doab on es va trobar amb Vir Singh, el sobirà tomara de Gwalior, que se li va sotmetre. El 1391 Nar Singh, Sarvadharan i Bir Bahan es van revoltar; no se sap molt bé qui eren, però sembla clar que el segon era el Rai Sawar dels historiadors i el Sumer Sah de la tradició, fundador de la casa dels chauhan de Partapner, ancestres dels chauhans que després van viure al districte de Mainpuri. El sultà va enviar a Islam Khan contra Nar Singh, i ell mateix va marxar contra els altres rebels. Nar Singh fou derrotat, va haver de fugir i va acabar demanant la pau, i fou portat a Delhi presoner. Mentre Sarvadharan va atacar Balram però quan es va acostar el sultà va fugir a Etawah, seguit pels musulmans; l'endemà va abandonar Etawah el fot de la qual fou arrasat. L'any següent Sarvadharan i Bir Bahan van continuar rebels i es van aliar al rathor Jit Singh Rathore i a Abhai Chand, muqaddam de Chandu. El sultà va enviar a Mukarrabul Mulk, i quan els dos bàndols es van trobar, aquest va adoptar unes mesures conciliatòries i va acceptar una submissió; llavors va agafar a traïció als rebels i els va portar a Kanauj on foren executats, excepte raja Sarvadharan que va poder escapar i es va dirigir a Etawah. Poc després va morir Muhammad Shah III Tughluk i després d'un breu regnat d'Ala al-Din Sikander Shah I Tughluk (març-abril de 1393) el va succeir el seu segon fill Nasir al-Din Mahmud Shah II Tughluk (1393-1394/1395).\nKhwaja-i-jahan va rebre el govern de tot el país entre Kanauj i Bihar, sota el títol de Malik-us Sharq. Va iniciar el seu govern combatents als rebels d'Etawah i Kanauj i va aconseguir establir una aparençà d'orde al cap de pocs temps però el 1398 l'aparició a la zona de Tamerlà va retornar l'agitació. Quan Tamerlà va sortir de la zona aquesta va quedar en mans de Ikbal Khan (Alt Doab i rodalia de Delhi) mentre Khwaja-i-jahan va conservar Kanauj i fins a Bihar; algunes zones de la província van quedar en mans de amirs o maliks nomenats pel mateix Khwaja-i-jahan.\nFinalment quan part de les forces de Delhi van sortir del país, les de Jaunpur sota Mukhtas Khan, germà d'Ibrahim Shah Sharqi, hi van entrar. El sultà Sayyid Khidr Khan (1414-1421) va enviar un exèrcit d'ajut dirigit per Mahmud Hasan també amb títol de Malik-us-Sharq, i Mukhtas Khan es va retirar. després d'alguns intents de combats, Mahmud Hasan es va retirar cap al campament del sultà i llavors Ibrahim Sharqi va avançar pel Kali Nadi cap a Burhanabad, prop d'Etawah. La decisiva batalla es va lliurar fora de les terres del districte d'Etawah; els musulmans van guanyar però en els anys següents, ocupat com va estar el sultà, el governador Malik-us-Sharq va esdevenir independent almenys de fet. No fou fins al 1432 que el sultà Sayyid Mubarak Shah II (1421-1435) va enviar al general Kamal al-Mulk que va sotmetre als governants de Gwalior i Etawah. Però aviat l'anarquia es va apoderar del sultanat. El 1437 Ibrahim Sharqi de Jaunpur es va apoderar de diverses parganes i el raja de Gwalior i altres rages (segurament també el governant d'Etah) van deixar de pagar els impostos. El sultà no va voler o poder prendre mesures i el sultanat de fet es va dividir en províncies governades per diversos senyors entre els quals predominaven els Lodis. Un d'aquestos, Kutb Khan, fill de Hasan Khan Afgan, fou governador de Rapri, Chandawar i Etawah. Kutb khan, junt amb Isa Khan, jagirdar de Kol i Jalali, i amb Rai Partab, que dominava Bhongaon, Patiali i Kampil, van fer alguns esforços per ajudar el darrer sultà sayyid Ala al-Din Alam Shah (1445-1451/1452) i posar-se a Bhalul Shah Lodi, però aquest va acabar entrant a Delhi l'abril del 1451.\nAlguns dels nobles fidels als sayyids van cridar en ajut a Mahmud de Jaunpur que va avançar amb un fort exèrcit cap a Delhi i la va assetjar, però no va aconseguir res definitiu. En retirar-se Mahmud, Bahlul va enviar delegats per confirmar la seva autoritat al baix Doab. Isa Khan fou confirmat com a feudatari a Kol, i Raja Partab a Bhongaon; Kutb Khan amir de Rapri, va decidir resistir a Bahlul al fort de Rapri, que fou assetjat i Kutb Khan fet presoner per acabar sent confirmat en les seves possessions com a jagirdar; Bahlul va passar de Rapri a Etawah on el governador local li va fer homenatge; mentre era a Etawah fou atacat per les forces de Jaunpur i finalment es va demarcar la zona d'influència de cadascun, sota proposta del general Kutb Khan Lodi (que era cosí de Bahlul) i de Raja Pratab, i es va acordar que tots el territoris que havien pertanyut al sultà Sayyid Mubarak Shah II (1421-1435) quedarien en mans de Bahlul Shah Lodi i els que havien pertanyut a Sultan Ibrahim Sharqi romandrien en poder de Mahmud; la divisió de les zones d'influència no se sap exactament com fou però Etawah sembla que va quedar en mans de Jaunpur. Poc després en circumstàncies incertes, Kutb Khan Lodi, cosí de Bahlul, va caure presoner de Mahmud de Jaunpur; Mahmud va morir poc després i el va succeir Muhammad Shah, que va renovar el repartiment pactat pel seu pare amb Bahlul, però la treva no va durar gaire temps, ja que Shams Khatun, la germana de Kutb Khan Lodi, pressionava per l'alliberament del seu germà i Bahlul va haver d'atacar Jaunpur amb aquest objectiu, i va avançar fins a Rapri.\nRaja Partab es va aliar a Jaunpur però l'aliança no li fou gaire favorable i Jalal Khan, germà del sultà Muhammad Shah de Jaunpur, fou fet presoner per Bahlul que el va conservar per bescanviar per Kutb Khan Lodi. Mentre la Bibi Raaji, la mare del sultà de Jaunpur, intrigava contra el seu propi fill al que va aconseguir assassinar el 1453 i substituir en el tron pel germà més jove Hussain Khan. Aquest va optar per la pau amb Delhi i aviat es va renovar el pacte de repartiment i treva per quatre anys, i a més a més es va establir un intercanvi general de presoners i Kutb Khan Lodi fou enviat a Delhi i Jalal Khan a Jaunpur. Raj Pratab i Kutb Khan de Rapri es van declarar vassalls de Bahlul. aquesta treva no fou duradora.\nBhahlul Shah Lodi aviat es va enemistar amb Nar Singh Deo, fill de Raja Pratab. Nar Singh fou assassinat per Darya Khan Lodi amb el consentiment de Kutb Khan Lodi. Llavors Raja Partab i els amirs Kutb Khan de Rapri, Husain Khan i Mubarik Khan van formar una conspiració i es van aliar a Jaunpur. Bahlol, en veure que no podia resistir a la coalició, es va retirar a Multan i Sultan Husain de Jaunpur es va presentar a Delhi. Bahlul no obstant no va abandonar la lluita i hi va haver enfrontaments a les portes de Delhi. Finalment es va acordar una nova treva retornant els dos sultans als seus límits anteriors, per tres anys. A diferència d'altres vegades aquesta treva fou respectada i no hi va haver combats en tres anys, però al cap del període pel que s'havia pactat la treva, Ahmad Khan, governador de Biana, es va revoltar contra Bahlul i va cridar en ajut al sultà de Jaunpur, Sultan Husain, que va acudir amb una força de 100.000 cavallers i 1.000 elefants en direcció a Delhi, però es va signar un nou acord de pau mercès als bons oficis de Khan Jahan; l'acord fou trencat al cap de pocs mesos per Sultan Husain però després de poc temps de combats es va fer una nova treva. En aquest temps Etawa sembla que fou el quarter general del sultà de Jaunpur i la Bibi Raaji, la reina mare, va morir allí el 1486. Els governants de la rodalia, com Gwalior, Biana i Chandarwar, van enviar les condolences el que indica que eren vassalls de Jaunpur. Poc després el governat de Chandarwar es va apoderar de Badaun en nom de Sayyid Ala al-Din Alam Shah aprofitant que Bahlul era a Sirhind, i Jaunpur va ocupar Sambhal, atacant llavors Delhi i altre cop es va acordar una treva i Sultan Husain va retornar a Jaunpur. Confiant en la veracitat de la treva va deixar el seu bagatge enrere i Bahlul va aprofitar per atacar-les i saquejar el campament apoderant-se d'un gran tresor i 40 nobles de Jaunpur. Quan les dues parts estaven a punt d'enfrontar-se a Rapri es va signar una nova treva renovant els termes de d'anterior.\nEl 1487 Sultan Husain va tornar, oblidant el seu jurament, i va atacar a Bahlul; una batalla decisiva es va lliurar a Sonhar, en que Jaunpur fou derrotat; el sultà va fugir a Rapri on el va seguir Bahlul, i altre cop el va derrotar, havent de fugir cap a Gwalior on el raja el va ajudar a fugir cap a Kalpi. Bahlol va marxar llavors cap a Etawah que dominaven Ibrahim Khan, germà de Sultan Husain, i Haibat Khan àlies Barqandac ("llop assassí") que després d'una curta resistència de tres dies es van rendir. Bahlul va nomenar governador a Ibrahim Khan Lehani cedint diverses parganes de la rodalia a Rai Dadand. Bahlul va avançar llavors cap a Kalpi, on Sultan Husain havia reunit totes les seves forces; el riu Jamuna separava els dos exèrcits i finalment Bahlul va travessar el riu després de ser convidat per Raj Tilak Chand, governador de Kalpi; els dos exèrcits van xocar a Rangaon i Sultan Husain va ser derrotat i va fugir a Rewah. Així el que fou el districte de Etawah va passar a mans totalment dels sultans Lodi de Delhi. Bahulul va assolar bona part del sultanat de Jaunpur; quan fou proclamat sultà Barbak Shah, Bahlul va retornar a Kalpi, va saquejar Dholpur i Gwalior i es va dirigir a Etawah. Va privar a Raj Sangat (un sakit chauhan, fill de Raj Dadand) del govern de la comarca i va seguir endavant però va morir al cap de poc a Malawi, a la pargana de Sakit (1488). El va succeir el seu fill Sikandar Lodi. Aprofitant la successió els turbulents rages rajputs i l'exèrcit de Sikandar es va reunir a Agra per posar fi a l'actitud rebel dels rajputs de Biana, Dholpur i Gwalior; el govern d'Etawah fou concedit a Ala al-Din Alam Khan Lodi, el germà de Sikandar.\nIbrahim Lodi, successor de Sinkandar Lodi el 1517 va perdre molt de poder en la lluita que el va enfrontar al seu germà Djalal Khan. Durant aquestes lluites va acompanyar algun temps a Bhongaon i Etawah, i en aquests temps aquesta tenia governadors regulars musulmans. Vers el 1524 molts dels governadors del sultanat estaven en rebel·lió. Quan Baber va haver derrotat a Ibrahim Lodi (1526) va marxar cap al Doab; Rapri fou evacuat i va poder ocupar el fort sense lluita; va arribar a Etawa on va trobar com a governador a Kutb Khan, i la va assetjar igual que va fer a Dholpur. Pressionat pel rana de Mewar a l'oest i els afganesos de Jaunpur i Bengala a l'est, Baber va haver de retirar-se dels dos setges i reunir-se amb les forces del seu fill el príncep Humayun a Chandarwar a la vora del Jamuna. Derrotat Rana Sanka, Baber va poder retornar al Doab i va passar per part del futur districte Etwah en el seu camí cap a Kanauj el 1528. Rapri i Chandawar es van rendir i Kutb Khan d'Etawah li va entregar Etawah.\nLa regió va romandre en poder dels mogols per 12 anys fins que Humayun fou derrotat el 1540. Baber mateix o el seu fill i successor Humayun van concedir Etawah en feu a Husain Sultan, un dinasta uzbek; el feu de Kalpi fou concedir a Yadgar Nasir Mirza, germà de Baber. Aquestos feudataris dominaven la zona quan el 1540 Kutb Khan Suri, fill de Sher Shah Suri, va avançar des de Bengala enviat pel seu pare, contra Humayun, i una important batalla es va lliurar prop de Kalpi. Kutb Khan Suri fou derrotat i mort però l'èxit d'Humayun fou efímer i poc després Humayun fou derrotat decisivament a Kanauj i va haver de sortir de l'Índia. El districte va quedar en mans de Sher Shah Suri fins que la victòria mogol a la batalla de Panipat els va retornar el poder a l'Índia. Sher Shah va establir a la zona dotze mil soldats (a la pargana de Hatkant, després tahsil de Bah al districte d'Agra) que va fer venir del sarkar de Sirhind.\nEl 1556 va retornar als mogols i Akbar va incloure part del districte dins els sarkars d'Agra, Kanauj, Kalpi o Etawah (l'oest era un dastur del sarkar d'Agra, el nord al sarkur de Kanauj, el nord del Jamuna al sarkar de Kalpi, i el trans Chambal al sarkar d'Etawah); Bahadur khan-i-Shaibani, germà petit de Khan Zaman, el germà d'Ali Kutb Khan i lleial de Maham Anka fou governador d'Etawah sota Akbar. Després no s'esmenta en els regnats de Jahangir, Shah Jahan i Aurangzeb.\nAl final d'aquesta època es van formar alguns estats destinats a esdevenir independents destacant el de Muhammad Khan Ghazanfar Jang, Bangash Nawab de Farrukhabad que sembla que cap al final de la seva vida governada a Etawah on el 1741 el va substituir Raja Adhiraj Jai Singh Sawai que no se sap fins quan va governar encara que sembla que el territori era dependent de Kaim Khan el fill i successor de Muhammad Khan a Farrukhabad, que hauria estat el sobirà almenys fins a la seva mort el 1748. En aquest any (11 de març) Saadat Khan, el wazir de l'emperador Muhammad Shah i governador d'Oudh, fou cridat a Delhi i substituït pel seu nebot Safdar Jang. Vers el 14 d'abril de 1748 l'emperador Muhammad Shah va morir i Safdar Jang va proclamar emperador a Ahmad Shah i va obtenir per a si mateix el títol de wazir. Inicialment va incitar a Kaim Khan de Farrukhabad a atacar als rohilles; Kaim Khan va marxar amb un exèrcit contra aquestos i va lliurar una desastrosa batalla a Kadirganj (districte de Budaun) el 22 de novembre de 1748; Kaim Khan fou derrotat i mort i els rohilles es va apoderar d'una part del territori de Kaim Khan, el situat al nord del Ganges.\nSafdar Jang coneguda la derrota va aconsellar a l'emperador d'aprofitar l'ocasió per desfer-se dels Nawabs Bangash de Farrukhabad. L'emperador el va escoltar i va reunir forces que van avançar cap a Koil mentre Safdar Khan anava en la mateixa direcció amb les seves pròpies forces. Safdar Jang tenia al seu servei un bakhsi o diwan del clan Saksena Kayasth de les famílies Chakwa i Parasna, de nom Nawal Rai, la nissaga del qual eren qanuqos hereditaris de la pargana d'Etawah, i que havia servit a Ratan Chand Bania, el diwan d'Abdulla Khan i d'Husain Ali, vers 1720, i havia arribat per mèrits a subgovernador de les subas d'Oudh i d'Allahabad. Safdar Jang va ordenar a Nawal Rai sortir de Luckbow per reunir-se amb ell i el 15 de desembre de 1749 Nawal Rai creuava el Ganges amb una poderosa força; els afganesos de Farrukhabad li van presentar batalla però finalment aquestos van fer submissió per decisió de Bibi Sahiba, la mare del nawab Kaim Khan, que va acceptar pagar un fort tribut. Nawal Rai per orde de Safdar Jang va ocupar el territoris dels nawabs Bangash i va establir el seu contingent a Kanauj.\nLes opressions del subordinats de Nawal Rai van fer revoltar els afganesos, que van proclamar a Ahmad Khan, germà de Kaim Khan, que vivia retirat. Quan Nawal Rai se'n va assabentar va avançar cap a Khudaganj, a uns 25 km al sud-est de Farrukhabad, amb un fort exèrcit i al mateix temps demanava reforços a Delhi. Ahmad Khan el va atacar a Khudaganj l'1 d'agost de 1750, i fou derrotat i mort. El nawab wazir Safar Jang, va conèixer la derrota quan era a Mathura i va avançar amb les seves forces donant ordes al seu fill Djalal al-Din Haider (després conegut com a Shuja al-Dawla) que era governador d'Allahabad, de matar cinc ostatges afganesos entregats per Bibi Sahiba el 1748, orde que fou complida. El wazir es va aturar un mes a Marahra i després va avançar i es va fer fort a Ram Chhatauni a uns 3 km a l'oest de Patiali al Ganges. Aquí el 13 de setembre de 1750 fou atacat i derrotat per Ahmad Khan; Safdar va quedar ferit però va poder fugir encara que va caure en desgràcia a Delhi i es va iniciar una conspiració per privar-lo dels seus dominis a Oudh. Ahmad Khan, mercès als bons oficis de Ghazi al-Din Firoz Jang, va rebre un khilat de l'emperador i un decret que el restaurava en tot el territori de la seva família del que havia estat privat el 1748. Ahmad Khan es va sentir prou fort per atacat el fot d'Allahabad que va assetjar.\nEn aquest temps un exèrcit maratha dirigir per Mulhar Rao i Apa Sindhia estava a la rodalia de Kotah, a 420 km al sud de Delhi. Safdar Jang va entrar en negociacions amb aquestos generals encara que la seva primera preocupació era recuperar el favor de l'emperador cosa que va aconseguir amb els bons oficis de Nazir Jawaid Khan; poc després l'exèrcit maratha era agafat al servei de l'emperador amb un bon sou i posat al servei de Safdar Jang contra Ahmad Khan de Farrukhabad. Les forces de Suraj Mal, el príncep Jat de Bharatpur, també es van unir a l'exèrcit de Safdar Jang i el poderós exèrcit així format va avançar creuant el Yamuna. El primer combat fou contra Shahdil Khan, amil del nawab Ahmad Khan a Koil (finals de març de 1751). Shahdil Khan es va haver de retirar. Ahmad Khan que era a Allahabad, va abandonar el setge i es va retirar a Farrukhabad.\nDesprés de diversos combats Safdar Jang i Ahmad Khan ven entrar a Farrukhabad al començament del 1752. Pel tractat de pau el deute contret per Safdar Jang amb els marathes, fou transferida a Ahmad Khan i per garantir el pagament es va concedir als marathes 16 dels 33 mahals del territori del nawab; així la majoria del que fou el districte va passar a mans dels marathes; tanmateix Etawah fou ocupada per un governador maratha; el territori en conjunt, això no obstant, estava supeditat al subadar de Jalaun, Govind Rao Pandit. Aquesta situació va restar fins a 1761 quan la batalla de Panipat, amb la derrota maratha davant Ahmed Shah Durrani els va fer perdre aquestos dominis.\nEl Shah Durrani va concedir part d'aquestos dominis a caps rohilles i així Dhunde Khan va rebre Shikohabad, Inayat Khan, fill del cap rohilla Hafiz Rahmat Khan, va rebre Etawah; aquesta estava encara en poder dels marathes i jats d'Agra però el 1762 un força rohilla dirigida per Mullah Mohsin Khan va arribar a la zona i es va enfrontar prop de Etawah (ciutat) amb Kishan Rao Pandit i Bala Rao Pandit, que foren derrotats i van haver de fugir. Etawah fou assetjada per Mohsin Khan i aviat es va rendir. L'ocupació no fou gaire més que nominal, ja que els zamindars del districte no van voler pagar els impostos a Inayat Khan i en els seus forts desafiaven la seva autoritat; els rohilles van enviar reforços incloent artilleria, sota Sheikh Kuber i Mullah Baz Khan, i molts dels petits forts foren conquerits i arrasats però a les fortaleses de muntanya el zamindar de Kamait resistia a Inayat Khan. Hafiz Rahmat i Inayat Khan es van presentar personalment a Etawah per dirigir les operacions contra els zamindars rebels i finalment es va acordar un tribut anual. Hafiz Rahmat va marxar a Bareilly i es van establir guarnicions rohilles a algunes places del districte.\nMentre a Delhi va pujar al poder un nou wazir, Najib Khan, més conegut com a Najib al-Dawla Amir al-Umara que va ocupar el lloc de Safdar Jang. Va ocupar les possessions dels nawabs Bangash fins a Aligarh, excepte les concedides pels Durranis als Rohilles després de la batalla de Panipat. El 1762 Najib al-Dawla va atacar Farrukhabad però l'atac fou refusat amb ajut d'Hafiz Rahmat Khan i finalment es va signar un acord de pau.\nEl 1766 els marathes, dirigits per Mulhar Rao, esperaven la seva oportunitat i van creuar el Jamuna i van atacar Phaphund on hi havia un exèrcit rohilla dirigit per Muhammad Hasan Khan, fill gran de Mohsin Khan. Quan es va saber això, Hafiz Rahmat va avançar des de Bareilly contra els marathes i prop de Phaphund se li va unir Sheikh Kuber, governador rohilla d'Etawah, i es van disposar a la batalla; però Mulhar Rao va refusar el combat i es va retirar creuant el Jamuna.\nNajib al-Dawla s'havia vist frustrat per la intervenció rohilla a favor d'Ahmad Khan Bangash el 1762 i el 1770 va preparar un complot contra Hafiz Rahmat Khan. Un exèrcit maratha fou convidat a Delhi per participar en la conquesta de Farrukhabad i després envair Rohilkhand; les forces marathes i de Najib unides van avançar fins a Koil, on Najib es va posar malalt i es va retirar deixant al front al seu fill gran Zabita Khan. Però Zabita no volia combatre contra els afganesos i els marathes ho sabien i el van convertir pràcticament en presoner al campament i van oferir a Hafiz Rahmat Khan el seu alliberament i la pau a canvi de diners, però el preu demanat era alt (la cessió dels jagirs d'Etawah i Shikohabad) i Hafiz Rahmat Khan no hi va accedir; mentre es negociava Zabita Khan es va escapar i llavors es van produir diversos enfrontaments entre marathes i afganesos. Inayat khan fou cridat pel seu pare a Farrukhabad sobre la possible cessió dels jagirs que volien però encara que Dhunde Khan va accedir a cedir Shikohabad, Inayat Khan va refusar entregar Etawah i disgustat amb el seu pare va retornar a Bareilly; el seu pare, pel seu compte, va enviar ordes a Sheikh Kuber, governador rohilla d'Etawah, de rendir el fort als marathes; aquestos, assabentat, van anar a Etawah però Sheik Kuber encara no havia rebut l'orde i va presentar batalla; es van fer diversos assalts al fort, tots rebutjats, fins que van arribar les ordes d'Hafiz Rahmat Khan i el fort fou lliurat als marathes.\nEl 1771 els marathes van avançar cap a Delhi i van reinstal·lar a l'emperador Shah Alam II, i així foren els amos de l'imperi. Zabita Khan això no obstant, se'ls oposava i va reunir forces que van atacar als marathes prop de Delhi però fou derrotat i el 1772 els marathes van assolar part del Rohilkhand i van conquerir Najafgarh, on vivia la família de Zabita Khan, i on aquest tenia el tresor.\nZabita va demanar ajut al nawab d'Oudh Shuja al-Dawla, però aquest va declinar ajudar-lo si no ho demanava Hafiz Rahmat Khan. Es van iniciar negociacions amb Shah Alam II i els marathes per la restauració de Zabita Khan i l'evacuació del Rohilkhand. Els marathas van accedir a rebre 40 lakhs de rúpies que garantiria Shuja al-Dawla; però a l'hora de la veritat aquest va refusar aportar la ganrantia si Hafiz Rahmat Khan no la donava també. Hafiz Rahmat Khan hi va consentir i els marathes es van retirar de Rohilkhand.\nEl 1773 els marathes volien atacar a Shuja al-Dawla i van buscar l'aliança de Hafiz Rahmat Khan que no hi va voler participar i en lloc d'això va enviar notícies al nawab d'Oudh al que va aprofitar per reclamar el retorn de la garantia que havia hagut de posar. Shuja va elogiar la conducta d'Hafiz i va prometre la reintegració de la garantia una vegada els marathes fossin derrotats cosa que va passar no gaire després a la batalla d'Asadpur (Shuja va tenir el suport de forces d'Hafiz) i es van haver de retirar del Rohilkhand i de Delhi.\nShuja va retornar a Oudh, però llavors no va complir la seva promesa sobre la garantia. Va aconseguir el suport de diversos caps rohilles abans lleials a Hafiz i va expulsar a les guarnicions marathes d'Etawah i Shikohabad. Després va anar més lluny i va exigir a Hafiz la rebaixa a 35 lakhs de la garantia. Això en realitat fou un pretext per iniciar hostilitats per les quals el nawab d'Oudh ja havia preparat un exèrcit. Com que Hafiz Rahmat Khan no va acceptar la rebaixa, Shuja va avançar cap al Ganges i va derrotar a Hafiz Rahmat Khan a la batalla de Miranpur Katra al districte de Shahjahanpur (23 d'abril de 1774) passant Etawah a govern d'Oudh.\nFins al 1801 el districte d'Etawah va restar sota domini d'Oudh. Durant uns quants anys fou governador Mian Almas Ali Khan. A Phaphund un dels darrers governadors fou Raja Bhagmal o Baramal un jat de casta fill d'una germana d'Almas Ali Khan, hindú de naixement però després convertit en eunuc i musulmà. Raja Bhagmal va construir el fort de Phaphund i la mesquita.\nEl districte fou cedit als britànics el 10 de novembre de 1801 per Saadat Ali Khan junt amb tot el baix Doab i altre territoris. La cessió era en garantia del pagament de la força de protecció i del manteniment de les forces locals d'Oudh estacionades a Kanpur. Es va formar el gran districte d'Etawah amb capital a Mainpuri. La tranquil·litat al districte es va establir el 1816 quan els zamindaris de Saudaus, Sahson i Kamait van ser arranjats. El 1845 es va formar un nou districte amb capital a Etawah (la resta del districte va agafar el nom de Districte de Mainpuri).\nLes notícies procedents de Meerut van arribar a Etawah al cap de dos dies i en els dies següents nombrosos soldats rebels van passar pel districte que va quedar aïllat. Els rebels van ocupar Jaswantnagar, i un contraatac britànic va fracassar. El 22 de maig de 1857 es va decidir la retirada d'Etawah però les tropes es van amotinar abans de marxar i només els oficials i les dones van arribar a Barhpura on se'ls va unir el primer regiment de Gwalior, de moment lleial però que el 17 de juny també es va amotinar. Finalment tot el districte fou evacuat i els rebels de Jhansi van ocupar Etawah. Durant la resta de l'any diversos contingents rebels van passar pel districte. El dia de Nadal el brigadier Walpole va entrar altre cop al districte i el 6 de gener de 1858 es va recuperar l'estació d'Etawah però els rebels encara mantenien Shergarh Ghat, dominant la via principal cap al Bundelkhand i tot el sud-oest del districte. Diverses operacions es van fer els primers mesos del 1858 però les forces locals eren insuficients. El 7 de desembre de 1858 un cos de saquejadors procedents d'Oudh dirigits per Firuz Shah va entrar al districte matant i cremant indiscriminadament, fins que foren derrotats a Harchandpur, i a final d'any la pau havia retornat. Els oficials nadius i els zamindars foren en la immensa majoria lleials als britànics.\nPortal del districte d'Etawah\nObtingut de «https://ca.wikipedia.org/w/index.php?title=Districte_d%27Etawah&oldid=28647208»\nDarrera modificació: 23 nov 2021 a les 13:01\nLa pàgina va ser modificada per darrera vegada el 23 nov 2021 a les 13:01.


Peníscola rep 500.000€ per a la conservació del nucli antic - Ajuntament de Peníscola\nPeníscola rep 500.000€ per a la conservació del nucli antic\nLes obres s’efectuaran durant els exercicis 2019 i 2020\nEl projecte rep el nom de Conservació i Recuperació del Nucli Antic i s’inclou dins dels programes del Fons Europeu de Desenvolupament Regional2014-2020\nLa Generalitat ha concedit a Peníscola la quantitat de 499.657,78 € en concepte d’ajudes destinades a projectes d’actuació de les entitats locals de la Comunitat Valenciana per a la protecció, conservació o recuperació sobre béns de patrimoni cultural i la seua posada en valor, en cofinançament amb el Programa operatiu FEDER 2014-2020.\nEl projecte rep el nom de Conservació i Recuperació del Nucli Antic i "la sol·licitud per a la subvenció va ser tramitada davant l’administració autonòmica per acord de la Junta de Govern de 20 de desembre de 2017", explica el portaveu de l’equip de govern i regidor d’Urbanisme, Romualdo Forner.\nAquest projecte proposa la repavimentació dels carreres del nucli antic -concretament, carrer Major, carrer Olvido, carrer Santos Mártires i Baixadad del Portal Fosc-, la substitució de la il·luminació viària, el soterrament de la xarxa d’enllumenat públic, la substitució dels col·lectors de sanejament, així com el soterrament de xarxes d’electricitat, gas i fibra òptica, entre altres treballs. “Les obres es desenvoluparan durant els exercicis 2019 i 2020, ja que durant aquest any i inicis del següent, redactarem el projecte i efectuarem la licitació pública”, afegix el regidor.\nEl passat mes de maig es va ratificar en sessió plenària el compromís de consignar un milió d’euros -més IVA- per avançar el pagament del projecte. "Per decret d’Alcaldia es va formalitzar el compromís d’habilitar la partida pressupostària suficient per al finançament municipal del projecte ja que l’Ajuntament, d’acord amb les bases de la convocatòria, ha d’assumir al 50% del finançament", anunciava Forner.


Escala dhuracans de Saffir-Simpson\nEscala internacional daccidents nuclears\nEficiència de combustible\nUn nombre o número és el concepte que sorgeix del resultat de comptar les coses que formen un agregat, o una generalització daquest concepte. Aquesta és la definició que li dona el diccionari normatiu de lInstitut dEstudis Catalans. En aquesta de ...\nEn matemàtiques, els nombres reals informalment es poden concebre com els nombres associats a longituds o qualsevol mena de magnitud física que se suposa que és contínua. Per tant, en aquest sentit, són els nombres que es poden obtenir quan es me ...\nEn matemàtiques, la propietat commutativa o commutativitat és una propietat fonamental que tenen algunes operacions segons la qual el resultat doperar dos elements no depèn de lordre en què es prenen. Això es compleix en laddició i la multiplicac ...\nL almucantarat, de làrab clàssic almuqanṭarāt designa cadascun dels cercles paral lels a lhoritzó que se suposen descrits a lesfera celeste per determinar laltura o la depressió dels astres. Dues estrelles que es troben en el mateix almucantarat ...\nL altura dun cos celeste és la distància angular daquest cos fins a lhoritzó local de lobservador. És una de les coordenades horitzontals; laltra coordenada és lazimut.\nL analema, és la corba que descriu el Sol la mateixa hora durant un any, observat des duna mateixa posició. Si cada dia de lany, a una mateixa hora, registrem la posició del Sol, després dun any haurem obtingut una certa corba, que té una forma a ...\nL angle de fase, en astronomia, és langle entre el Sol i la Terra vist des del centre dun planeta. Està relacionat amb la fase dun planeta o porció del disc il luminat tal com es veu des de la Terra. En les observacions astronòmiques es refereix ...\nEs denomina any anomalístic al temps transcorregut entre dos passos consecutius dun planeta pel seu periheli. Lòrbita de la Terra és el líptica. Leix major daquesta el lipse es diu línia dels àpsides. El punt on la Terra està més a prop del Sol e ...\nLa Carte du Ciel i l Astrographic Catalogue van ser dos components diferents però connectats entre si dun projecte astronòmic internacional massiu, iniciat la fi del segle XIX, dedicat la catalogació i cartografiat de les posicions de milions des ...\nEl Catàleg de Components dEstrelles Dobles i Múltiples (en anglès Catalog of Components of Double and Multiple Stars o CCDM és un catàleg destrelles astromètric destrelles dobles i múltiples. Fou creat per Jean Dommanget i Omer Nys del Reial Obse ...\nLes Cefeides de tipus II són estrelles variables que pulsen amb períodes típicament compresos entre 1 i 50 dies. Són estrelles de la població II: objectes antics, típicament pobres, de baixa massa en metalls. Com totes les variables cefeides, els ...\nEls cercles horaris són els cercles màxims de lesfera celeste que passen pels pols celestes: pol nord celeste i pol sud celeste. En particular, el meridià del lloc és un cercle horari.\nEl Cinturó de Venus o Anell de Venus, i també falca de mitja llum, és el fenomen que es produeix durant la penombra, just abans de lalbada, o després de locàs, quan part de latmosfera apareix dun color rosat pàl lid. El Cinturó de Venus es pot ve ...\nEl colur és cadascun dels dos cercles màxims situats sobre lesfera celeste que passen pels pols i tallen leclíptica als punts equinoccials o als punts sosticials.\nLes coordenades horàries són un sistema de coordenades celestes que permeten determinar la posició dun cos respecte a lequador celeste i el meridià local de lobservador. Les seves dues coordenades són langle horari i la declinació. El seu pla fon ...\nLes coordenades selenogràfiques són usades per fer referència a posicions la superfície de la lluna. Qualsevol posició en la superfície lunar pot ser definida amb dos valors numèrics, que són comparables amb la latitud i longitud que susen per de ...\nEl sistema astronòmic proposat per Claudi Ptolemeu fou un model geomètric emprat per a explicar variacions la velocitat i direcció del moviment aparent de la Lluna, Sol, i els planetes proposat ja per Apol loni de Perge al final del Segle III aC. ...\nEl dia sideri o dia sideral és el lapse que transcorre entre dos culminacions, o trànsits, successius del primer punt dÀries, o equinocci vernal. Es podria definir igualment respecte al primer punt de Libra. El dia sideri és uns 4 minuts més curt ...\nEl diàmetre angular és la dimensió aparent del diàmetre equatorial dun cos celeste, expressada com a angle i suposant lobservador al seu vèrtex. Pel Sol, la Lluna o els planetes, el mesurament del diàmetre angular es fa amb procediments òptics i ...\nEn matemàtiques i en totes les ciències naturals, la distància angular entre dos objectes puntuals, observada des dun punt diferent de qualsevol dels dos, és langle entre les dues direccions amb origen a lobservador i que apunten als dos objectes ...\nL eix del món és leix de rotació de lesfera celeste i és paral lel a leix de rotació de la Terra. Tal eix talla lesfera celeste en dos punts, els pols celestes: el que es veu en lhemisferi nord, per trobar-se per damunt de lhoritzó és el pol nord ...\nL epicicle és un dels elements geomètrics bàsics del sistema geocèntric de Claudi Ptolemeu, basat en la Terra, que ocupa el centre de lunivers. La teoria dels epicicles fou dissenyada per Apol loni de Pèrgam a finals del segle iii aC i perfeccion ...\nEn astronomia, una època és una data concreta la qual fan referència les coordenades celestes o els elements orbitals dun cos celeste. En el cas de coordenades celestes, la posició dun objecte en un altre instant de temps es pot calcular tenint e ...\nL equant és un punt geomètric important dins el model planetari de Claudi Ptolemeu. És el punt respecte al qual un cos celeste tindria un moviment angular uniforme segons aquest sistema cosmològic. Per això sanomenà en llatí punctum aequans. Fou ...\nL escala de distàncies còsmiques són els diferents mètodes amb els quals els astrònoms determinen les distàncies als objectes celestes. Una mesura directa de la distància a un objecte astronòmic només és possible en una escala relativament petita ...\nUna esfera armil lar és un instrument astronòmic format per cèrcols que representen els cercles més importants que es poden considerar sobre lesfera celeste. Sutilitza per a representar de manera aproximada el moviment dels cossos celestes al vol ...\nEls estels fixos són objectes celestes que no semblen moures pel que fa als altres estels del cel nocturn. Un estel fix és, per tant, qualsevol estel excepte el Sol. Una nebulosa o un altre objecte amb forma destrela també pot anomenar-se estel f ...\nLa fotometria CCD és un mecanisme de variants que utilitza la fotometria per a determinar la magnitud dels diferents objectes astronòmics.\nLa fotometria diferencial és una de les dues variants de les quals disposa la fotometria per a determinar la lluentor dels diferents astres. Es basa en lús de, almenys, dues estrelles distintes: una que es denomina estrella de calibratge i altra ...\nUn geoide és un cos de forma gairebé esfèrica encara que amb un lleuger aplatament als pols, definit per la superfície equipotencial del camp gravitatori terrestre que coincideix amb el nivell mitjà del mar. Per això, se sol considerar que el geo ...\nEn astronomia, el diagrama de Hertzsprung-Russell mostra la relació entra la magnitud absoluta i el tipus espectral de les estrelles. Fou creat devers 1910 per Ejnar Hertzsprung i Henry Norris Russell. El diagrama de Hertzsprung-Russell sempra pe ...\nHipparcos, abreviat HIP, va ser un satèl lit astromètric llançat per lAgència Espacial Europea i dedicat a mesurar el paral laxi i els moviments propis de més de 2.5 milions destrelles a menys de 150 pc de la Terra. Els resultats es van publicar ...\nEn astronomia, l índex de color és la diferència entre magnituds aparents dun astre. És una expressió numèrica simple que determina el color dun objecte, que en el cas de les estrelles ens dóna la seva temperatura. Per mesurar líndex, sobserva la ...\nJPL Horizons On-Line Ephemeris System proporciona un fàcil accés a les dades clau del Sistema Solar i la producció flexible defemèrides altament exactes per als objectes del Sistema Solar. Les òrbites osculantrius en una època en una època determ ...\nLa latitud geocèntrica és langle que forma el lloc sobre la Terra amb lequador terrestre vist des del centre de la Terra. No coincideix amb la latitud o angle que forma un lloc amb lequador terrestre per ser la Terra aproximadament un el lipsoide ...\nLa magnitud aparent dun astre és una mesura de la seva lluminositat aparent vista per un observador la Terra, això és, la quantitat de llum rebuda de lobjecte. La magnitud aparent és una mesura logarítmica, en què els nombres menors corresponen a ...\nEs diu metal licitat dun estel, o dun medi, al seu contingut en elements pesants, és a dir, convencionalment, elements de massa atòmica igual o superior la del carboni. Només saplica als estels, o els medis estel lars. I es parla delements de mas ...\nEl mètode de la paral laxi fotomètrica és un mètode danàlisi de dades utilitzat en astronomia que fa servir els colors i la brillantor aparent de les estrelles per deduir les seves distàncies. Va ser utilitzat pel Sloan Digital Sky Survey per des ...\nUn minut darc és una unitat de mesura angular que equival a una seixantena part dun grau. Com que en una circumferència completa hi ha 360 graus, un minut darc és 1/21.600 de circumferència, o π/10.800 radians. Per la seva banda, un segon darc és ...\nEl mòdul de distància és la diferència entre la magnitud aparent i labsoluta, duna font. Està relacionada amb la seva distància d segons la relació: m = M + 5 log.\nEl mètode de moviment de cúmuls - lastrometria un dels mètodes de determinació de la distància als cúmuls estel lars. En la primera meitat del segle xx, aquest mètode sha aplicat a diversos més proper al Sol clústers. En el moment actual per a de ...\nEl mètode dinàmic és un procediment per la determinació de les masses dels asteroides. El procediment deu el seu nom al seu ús de les lleis de Newton de la dinàmica, o el moviment dels asteroides, a mesura que es mouen al voltant del Sistema Sola ...\nUn astre, i el Sol en particular, està en l ocàs quan travessa el pla de lhoritzó i passa del nostre hemisferi visible al no visible. És a dir, quan la seva altura és zero, passant de positiva a negativa. Per al Sol, això determina la fi del dia. ...\nOposició és quan dos astres es troben, en relació la Terra, en dos punts del cel diametralment oposats. Dos astres amb longitud celeste geocèntrica que difereix en 180°. Només els planetes exteriors i la Lluna poden trobar-se en oposició al Sol. ...\nEl 29 dagost, la Terra passa entre el Sol i el periheli de lòrbita de Mart. Si el planeta es troba en eixe moment en el seu periheli, nosaltres podríem observar una oposició perihèlica i Mart distaria llavors només 55.8 milions de quilòmetres de ...\nUn astre, i el Sol en particular, està en l ortus quan travessa el pla de lhoritzó i passa al nostre hemisferi visible. És a dir, quan la seva altura és zero passant de negativa a positiva. Per al Sol, això determina el començament del dia. Les e ...\nLa paral laxi anual és el màxim valor aparent que pot adquirir la posició duna estrella donada en el transcurs dun any a causa de la posició variable de la Terra en la seva òrbita al voltant del Sol i que correspondrà al moment en la longitud ecl ...\nLa paral laxi diürna és aquell petit canvi en les coordenades celestes dun astre causat per la posició de lobservador sobre la superfície de la Terra. És una paral laxi causada pel canvi de punt de vista de lobjecte, motivat perquè lobservador es ...


Nit de Sant Joan. Foguera i revetlla a Sant Quirze del Vallés. | Diari Sant Quirze - News SQ\nInici » a-ultimesnoticies » Nit de Sant Joan. Foguera i revetlla a Sant Quirze del Vallés.\nUna gran foguera presidirà una de les nits més màgiques i tradicionals de l’any\nREDACCIÓ/SOCIETAT. La nit d’aquest divendres 23 de juny, la nit de Sant Joan, serà el moment de gaudir, després de sopar, de la tradicional foguera, que estarà ubicada a l’aparcament de terra de la Masia Mas Duran.\nLa iniciativa començarà a les 23 hores amb l’arribada de la Flama del Canigó, que ho farà acompanyada dels Diables de Sant Quirze. A dos quarts de dotze s’encendrà la foguera amb la col·laboració del públic que ho desitgi. Tothom que vulgui, pot portar coca, begudes, taules i cadires per gaudir de la vetllada, que també comptarà amb música per ballar i servei de bar a càrrec dels Diables. L’organització també disposarà de taules i cadires. L’Ajuntament recomana prudència i control per part dels pares i mares sobre els més petits durant la foguera.\nTaller infantil: Construïm la Foguera!\nAbans però, el GIHSQ realitzarà el mateix divendres 23 de juny, a les 17 hores, un taller infantil per construir l’estructura de fusta i el ninot que es cremaran la nit de Sant Joan. El taller tindrà lloc davant de la Masia Mas Duran (rambla de Lluís Companys). A banda de preparar la foguera, els i les participants gaudiran d’una xocolatada a càrrec de la Pastisseria Mix i l’ArtBo.\nLa Foguera de Sant Joan està organitzada pel Grup d’Investigació i Història de Sant Quirze i l’Ajuntament, amb la col·laboració dels Amics de la Flama del Canigó i els Diables de Sant Quirze.\nEl dia 23 de juny, des de les 7 del matí no es podrà estacionar a l’aparcament de terra que envolta la Masia Mas Duran. El mateix dia, i ja a partir de les 16 hores es prohibirà l’aparcament a la rambla de Lluís Companys, en sentit av. Camí del Mas fins a carrer Vallcorba; i també romandrà la prohibició al carrer de Mercè Rodoreda. Aquestes restriccions responen a mesures de prevenció al voltant de la foguera.\nDiables de Sant Quirze Diari Sant Quirze FOGUERA gihsq News SQ NIT DE SANT JOAN REVETLLA Sant Quirze del Vallès\t2017-06-22


Eva i Laura, lliures: ‘no estem satisfetes perquè avui ens han condemnat per lluitar’. – Sicom\nHome / Bloc / Eva i Laura, lliures: ‘no estem satisfetes perquè avui ens han condemnat per lluitar’.\nEva i Laura, lliures: ‘no estem satisfetes perquè avui ens han condemnat per lluitar’.2015-10-072022-01-24https://www.sicom.cat/blog/wp-content/uploads/2019/10/Capcalera_sicom_.pngSicomhttps://www.sicom.cat/blog/wp-content/uploads/2015/10/20151005_1038016.jpg200px200px\nEl judici pels fets del 29M ha acabat amb un acord extrajudicial. Declaracions de Eva i Laura a la sortida.\nRecuperem les imatges de la acció a la borsa que va causar la denuncia i judici, fets que es van produir el dia de la vaga general del 29 de març de 2012.\nEl judici contra Laura i Eva, les dues sindicalistes de la CGT que van participar en la performance davant la Borsa de Barcelona durant la vaga del 29 de març de 2012, no s’ha arribat a celebrar. Després de dues hores de negociacions la Fiscalia i la defensa han arribat a un acord pel qual les acusades són condemnades a tretze mesos de presó amb una suspensió de l’execució de la pena d’acord amb el criteri de la no reincidència en un termini de dos anys. Per tant, com que no tenen antecedents penals, les activistes no entraran a cap centre penitenciari. Per altra banda, el sindicat CGT, al que la Fiscalia demanava una sanció de 23.222 euros com a responsable civil subsidiari, ha quedat exempt d’aquest pagament.\n“Acceptem l’acord però avui no s’ha fet justícia” deia Eva a la sortida, “no estem satisfetes perquè avui ens han condemnat per lluitar”. Laura, que ja va romandre en presó preventiva durant 24 dies, ha tingut unes paraules de record per la resta de companyes que estan a l’espera de judici i ha manifestat que “seguim en la lluita”.\nVídeos vaga general 29M\nEntrevista als IaioFlautes durant la vaga general del 29 de març de 2012 – 29M\n29M Barcelona. Mossos o Guardia Urbana: policia secreta infiltrada – deté – deteniendo 2 personas.\n29M, atur, borsa, capitalisme, CGT, drets humans, drets socials, Eva i Laura, feina, iaioflautas, IaioFlautes, justicia, Llei Mordassa, llibertats, manifestacions, mercats, neoliberalisme, perfomance, protestes, repressió, retallades, sindicatos, sindicats, treball, vaga, vaga general, “reforma laboral”


A la cabina de l'Allnighter... KRIS SKA SKA\nA la cabina de l'Allnighter... KRIS SKA SKA\nMalgrat trobar-se en minoria respecte al sexe masculí, la qualitat musical i el bon fer de les dones que es posen darrere dels plats s'evidencia a cada sessió, bona mostra d'allò que escric, son els pases de la Kris Ska Ska, valenciana del barri del Cabanyal, adicta a l'Ska més ortodoxe i en bona part responsable de que per la ciutat del Turia haja pasat lo millor de l'escena jamaicana, estatal i internacional, des de fa vora deu anys, quan formava part del col.lectiu Bredda i fins ara mateixa amb Golden Singles Produtions. Coneguem un poc més com son les sessions de la Kris.\nPorte uns 10 anys, vaig començar amb BREDDA, i el lloc, va ser el Kraken I EN CD!!! jajajaj, per aquell temps era mooolt jove i no tenía dinerets per a vinils..\nDes de fa uns 5 anys, no més punje en vinil, poc a poc he anat fent-me una xicoteta col.lecció que em fa somriure no més obrir la.. millor dir, les maletes!!\nPunje SKA, pur i dur, amb els anys he obert un poquet la ment i punje un poquet de early reggae i rocksteady, normalment, res editat després del 1975.\nA banda dels bons records de les punjades amb BREDDA, tinc molt bones experiències amb la gent de Ganja Nights de Tarragona, que un parell de vegades a l'any tenen a be convidar-me a punjar per terres del nord, ahí he conegut gent meravellosa i he passat moooolt bones nits!\nL'últim que ha arribat a casa es:\nBrown skins gal, The Gaylads\nGet your feet moving, Monty Morris\nGunmen coming to town, The Heptones\nJo no em prepare les sessions..es a dir, cada nit i cada lloc és diferent, així que tens que tindre un poquet\nd'ull i anar acoplant-te un poc a lo que veus que li agrada a la gent, però els "imprescindibles" son:\n"Press along", Zoot Simms\n"Sit down servant", Jackie Opel\n"Come down", Lord Tanamo\n"Sarvation", Derrick Morgan\n"Rub up push up", Justin Hines


La Universitat d'Alacant homenatja la recerca i la internacionalització en la festivitat de Sant Tomàs d'Aquino. Actualitat Universitària\nLa Universitat d'Alacant homenatja ..a festivitat de Sant Tomàs d'Aquino\nMaría Felisa Verdejo i Giuseppe Zaccharia es converteixen en nous doctors honoris causa per la institució educativa alacantina\nLa directora general d'Universitats, Josefina Bueno, anuncia una nova política de beques per a facilitar l'accés a la universitat\nAlacant. Dijous 28 de gener de 2016\nEl paranimf de la Universitat ha sigut testimoni també de la investidura de dos nous doctors honoris causa, la doctora en Sistemes i Llenguatges Informàtics, especialista en llenguatge natural, María Felisa Verdejo, i l'exrector de la Universitat de Pàdua, Giuseppe Zaccharia.\nEl rector de la Universitat d'Alacant, després de felicitar els estudiants que han obtingut el premi extraordinari en els seus estudis, ha destacat la importància d'aquests dos nous «ambaixadors de la nostra Universitat». Verdejo, ha dit, «representa la tenacitat investigadora, la capacitat d'obrir noves vies de treball, d'implicar altres investigadors i col·lectius per a embarcar-se, allà cap als anys setanta, a explorar un futur que avui és present i realitat gràcies a persones com ella». Un reconeixement que posa en valor la tasca dels grups de recerca de les universitats públiques.\nRespecte de Zaccharia, Palomar ha incidit en la rellevància de la relació entre la Universitat d'Alacant i la de Pàdua, una institució a punt de complir els vuit-cents anys de vida, «generalista com la nostra universitat i amb una profunda vocació d'internacionalització».\nPer la seua banda, la directora general d'Universitats, Josefina Bueno, s'ha referit en el seu discurs a la «importància de la recerca en les universitats públiques» i ha remarcat el compromís de l'executiu valencià, recordant que «hem ampliat un vint per cent el capítol destinat a aquesta finalitat en els pressupostos de la Generalitat». També s'ha referit a les taxes universitàries, que ha qualificat com «una barrera per a l'accés a la universitat» i ha anunciat que «els pròxims dies farem pública una nova política de beques que aposte per una universitat més accessible que responga a les necessitats reals de la societat».\nLa laudatio de la doctora Verdejo ha posat l’èmfasi en el caràcter pioner de la investigadora en el camp del llenguatge natural, la qual va ser capaç de presentar la seua tesi doctoral «Estudi de llenguatge natural. Simulació d'un robot capaç de mantenir un diàleg en espanyol», l'any 1975, quan «investigar el processament del llenguatge espanyol en era realment una quimera».\nEn la seua intervenció, Patricio Manuel Barco ha destacat que «avui hem d'agrair a la professora Verdejo que iniciara aquest camí, però no únicament per les seues aportacions estrictament científiques, que per descomptat van ser molt rellevants, sinó també per haver sigut capaç de predir quines infraestructures haurien de ser necessàries per a dotar els fonaments del que avui és aquesta línia de recerca a Espanya».\nEn la laudatio a Giuseppe Zaccharia s'han destacat tant els seus mèrits docents i investigadors com l'exercici de càrrecs de responsabilitat institucional al capdavant de la Universitat de Pàdua i la seua estreta relació amb la Universitat d'Alacant, en particular, l'exemple d'internacionalització, «el procés d'internacionalització en el qual avui ens esforcem totes les universitats és una assignatura aprovada fa segles per la Universitat de Pàdua. Avui continua sent un centre caracteritzat pel seu elevat grau d'integració en la comunitat universitària mundial. Els seus acadèmics participen en projectes de recerca en matèries capdavanteres com l'exploració espacial, però també dediquen part dels seus esforços a col·laborar amb centres de països en desenvolupament en una tasca meritòria i solidària».\nEn el seu discurs, l'exrector de la Universitat de Pàdua, una de les més antigues del món (el 2022 celebrarà el seu vuit-cents aniversari), ha destacat la seua relació amb el «món intel·lectual d'Espanya», que li ha valgut formar part de la Reial Acadèmia de Ciències Morals i Polítiques de Madrid, i ha insistit en la seua actual i estreta col·laboració amb la Universitat d'Alacant i «que la jove i dinàmica Alacant vulga recórrer el seu camí universitari amb la “vella” Pàdua, per a donar vida a una relació especial i privilegiada entre dues institucions generalistes, significa apel·lar a les arrels comunes i a l'afinitat per a mirar junts cap al futur en un horitzó europeu comú».\nAl final de l'acte, l'estudiantina femenina de dret, acompanyada per l'estudiantina masculina, han complimentat els assistents amb diferents interpretacions, les quals han sigut correspostes pel rector amb un obsequi en forma de cinta de la Universitat d'Alacant per a les capes de les estudiantines.


El tercer sector necessita més formació per donar una millor resposta | Taula d'entitats del Tercer Sector Social de Catalunya\n@Fundació Pere Tarrés\nMés de la meitat de les organitzacions no té plans de formació, segons un estudi de la Pere Tarrés.\nLes entitats del Tercer Sector necessiten més i millor formació i una planificació més acurada dels plans formatius i de la inversió. Així ho evidencia l’informe 'La formació a les entitats del Tercer Sector social de Catalunya: estat actual, reptes i propostes de millora' que ha presentat la Fundació Pere Tarrés. El document s’ha elaborat a partir d’un qüestionari realitzat a 172 entitats federades a la Taula del Tercer Sector i d’un panell de 36 persones expertes.\nEn primer lloc, l’anàlisi mostra que les entitats no compten amb plans de formació planificats (menys de la meitat de les entitats enquestades, un 48%, en té) a conseqüència d’una manca de recursos econòmics, de personal especialitzat i estable, de temps per dedicar-se a la seva gestió enfront d’altres prioritats i del desconeixement de l’impacte dels seus resultats.\nEls resultats també mostren que la formació en el Tercer Sector social ha evolucionat i s’orienta cap a la millora de la qualitat dels serveis, el desenvolupament i la motivació de les persones. Tot i això, encara es posa en relleu la necessitat d’una formació més estratègica: proactiva, orientada a la innovació, el canvi i la digitalització, i facilitadora de la cultura i els valors institucionals. La recerca destaca la necessitat que la formació s’orienti a resoldre problemes més a mitjà i llarg termini i que no sigui tan reactiva sinó que compti amb una planificació estratègica.\nL’informe revela que el personal més format són els tècnics i considera insuficient la formació de directius, comandaments intermedis i gestors de projectes, tenint en compte l’impacte que generen sobre la presa de decisions a l’entitat. També mostra que cal millorar els processos d’avaluació de la formació del tercer sector social per donar més qualitat i eficàcia a la formació.\nFinalment, l’informe conclou que és necessària una millora de la qualitat de la formació (establint una política de formació professional, millorant la planificació i l’estratègia, creant eines i metodologies i establint sistemes d’avaluació) i un increment del finançament per als aspectes de formació. També recomana destinar-hi més recursos humans, hores assignades i categories professionals.


STEAMCOOP. Guia d'emprenedoria social STEAM - Nusos Cooperativa\nSTEAMcoop es constitueix com una recerca participativa que ha volgut identificar les necessitats i capacitats formatives o d’acompanyament a l’emprenedoria de diverses figures laborals vinculades a la recerca STEAM, així com dissenyar itineraris a seguir per a fer realitat un projecte d’emprenedoria social amb base STEAM. Els resultats de la recerca participativa es recullen en aquesta guia que us presentem, per a la promoció de l’emprenedoria social STEAM, STEAMcoop.\nLes fases del projecte han consistit en:\nIdentificació i prospecció territorial de grups i iniciatives. Un cop feta l’exploració, s’han dut a terme entrevistes amb els agents que han servit per conèixer en més profunditat els reptes i les necessitats de cada agent.\nWorkshop de cocreació amb els agents implicats, on s’han posat en comú, dificultats, capacitats i oportunitats.\nAmb totes les experiències i propostes recollides als workshops i les enquestes inicials, s’ha elaborat de bones pràctiques STEAMcoop.\nConsultar la Guia STEAMcoop\nSteamcoop és un projecte de Nusos cooperativa i Fablab Barcelona amb el suport de l’Ajuntament de Barcelona.


La il·lusió de besar-nos - Diari de Girona\nLa il·lusió de besar-nos\ngabriel janer manila 06.08.2020 | 23:39\nLa il·lusió de besar-nos Diari de Girona\nNo ho hauria esperat mai i, no obstant, ha arribat de manera brutal. Entre les coses que ens ha robat el virus he de subratllar, perquè en tinc un dol, la possibilitat de besar-nos. Ens la varen robar, aquesta possibilitat, d'un dia a l'altre, sense que ens avisassin. De sobte ens varen dir: s'han acabat els besos i, allò que diem en bon mallorquí, « punto en boca».\nSi ens ho haguessin advertit en temps, ens n'haguéssim assaciat i n'hauríem tingut de reserva. Però succeí de manera imprevista, com qui et tira una pedrada enmig del front. De sobte, s'acabaren els besos. Resulta que, també els besos, són una forma de transmissió del virus, una forma de contagi.\nNo em referesc, Déu me n'alliberi, als besos que ens donàvem pel carrer, als teatres, a les cafeteries, en arribar una visita, encara que arribàs acalorada. Això és quasi refregar-se una mica les galtes i, a vegades, les orelles. Es pot suposar que són besos de compromís i no duen enlloc. Mai tan ben dit: no duen enlloc. Que estiguin prohibits aquests besos que no duen enlloc, m'és ben igual. Crec que ningú se'ls donava per gust i sovint eren un acte reflex, una acció no percebuda per la consciència. També podien ser una forma d'autoflagel·lar-se. Crec que és evident que no em dol la pèrdua d'aquestes formes tan viciades per la societat de masses. Ens havíem avesat a consumir besos avorrits. Si de cas, quan arribin els temps del post-virus, han desaparegut dels nostres hàbits quotidians aquestes formes insípides de besuqueig, n'haurem sortit guanyant. També em produeix repulsió un bes que es feu famós l'any 1979 entre Leonidas Brejnev, capitost de la Unió Soviètica, i Erich Honecker, president de la República Democràtica Alemanya. Es besaven, i voldria oblidar-me'n, per celebrar el trentè aniversari de la RDA. Posteriorment, la fotografia d'aquell bes repulsiu ha servit perquè un artista el reproduís sobre l'espai que queda del mur de Berlín. Però no és d'aquests besos que vull parlar.\nEm referesc, bé que es pot veure, a unes altres formes més apassionades i fresques de besar-se, pròpies dels amants. Podríem dir que són formes impetuoses i tòrrides. També se'n diu: fogoses. Però contenen la frescor de l'amor que creix com una heura i s'aferra a les parets amb fúria.\nTinc a davant meu una reproducció d'una fotografia que ha fet història. Es tracta d' El bes davant l'Hôtel de Ville, que féu Robert Doisneau, l'any 1950. Un jove es para enmig del carrer, rodeja amb el braç la seva al·lota i la besa davant l'Ajuntament de París. La bellesa de la fotografia és extraordinària. El bes és espontani, vull dir procedent d'un impuls interior, natural i franc. Només fa cinc anys que ha acabat la Segona Guerra.\nEn pesa sobre la gent la demolidora experiència, amarga experiència. Els joves es besen i sembla que el món s'atura. D'aquesta fotografia se n'ha parlat molt, es discutia si es tractava d'una escena espontània o si el fotògraf l'havia preparat i havia fet servir dos actors joves. El mateix Doisneau ho explicà sempre. Havia contractat dos actors amb la intenció d'aconseguir aquella imatge. Quan es va saber la veritat, la fotografia provocà un cert rebuig. La gent no volia que es tractàs d'una comèdia. Per què? No hem dit que l'art és molt superior a la realitat? No és cert que la realitat sovint imita l'art? Tampoc no eren certs els besos amb què acabaven les pel·lícules de Hollywood i, no obstant, ensenyaren a besar-se a milions d'espectadors. Alguna vegada he pensat: com devia besar-se la gent d'aquí abans de veure una mica de cine?\nEl virus ens ha robat els besos. I pens en la felicitat que desprenen els amants que es besen en una de les més famoses escultures de Rodin, en l'atmosfera de sensualitat que sorgeix d'un dels quadres més coneguts de Klimt. Pens en una altra fotografia: John Lennon nu, en posició fetal, s'aferra a Yoko Ono, que l'omple de besos. És de la fotògrafa Annie Leibovitz. Poques hores després, Lennon queia assassinat al portal de l'edifici Dakota, on residia, al carrer 72 de Manhattan.\n1.057 nous casos de covid-19 en les últimes hores a Catalunya i 10 defuncions.\nAprendre a fer de monjo copista.\nLa temuda «segona onada» del virus sacseja el País Basc.


De novembre a febrer a Playa del Carmen, Mèxic, és la temporada del tauró Toro (Carcharhinus leucas). Aquest increible animal, capaç de sobreviure en rius, s’acosta a les platges de la Riviera Maia a l’hivern, on el podem contemplar realitzant immersions totalment segures, guiats per un equip de biòlegs especialitzats en la matèria. Donat que l'emplaçament per l'encontre amb el tauró toro és la Ri...\nPublicat a Méxic\nA l’oest de Mèxic, a prop de la frontera amb Estats Units i separat de l’Oceà Pacífic per la península de Califòrnia, es troba el Mar de Cortés, un veritable aquari natural que sembla haver estat dissenyat per la natura per a la pràctica del busseig. Aquesta extensió de l’Oceà Pacífic, és una de les zones on existeixen les majors marees del món, arribant fins els 9m d’alçada. Degut a la gran quant...\nDeclarat Patrimoni de la Humanitat, Banco Chinchorro està format per un conjunt d’ atols que tanquen una piscina natural de 70 km de llarg per 25 km d’ample, protegida per un escull de 20 metres d’espessor. La gran diversitat marina d’aquests esculls juntament amb la seva tràgica història de pirateria, fa d’aquests fons un lloc molt atractiu per a tot tipus de bussos. Banco Chinchorro està situat...


Eumolp: de novembre 2008\nEl congost de Loushan\nsegons la melodia Yi Tx'in O\nÉs fred el vent de ponent.\nEn el cel immens grallen els ànecs,\na la claror de glaç de la lluna a la matinada.\nClaror de glaç de la lluna a la matinada\namb el percutir dels unglots dels cavalls,\ni les trompetes somicant lleument.\nQue no diguin que el congost és inexpugnable,\nque avui el travessarem un pas rere l'altre.\nUn pas i un altre pas,\nels pujols verds són com el mar,\ni el sol es pon roig com la sang.\nPublicat per Eumolp a 17:55 Cap comentari:\nBuscava uns apunts i m'he topat amb una carpeta d'aquelles que ja no saps ni que tens. Coses escrites fa anys.\nAquest full està datat: 6-XII-85. Diu així:\nEulàlia dosificava els amants amb una previsió geomètrica. Havia après a fer seus els homes amb una gamma prou extensa de recursos que en el moment precís li subministrava el plaer que demanava. I si la urgència del cas ho exigia, no tenia empatx a comprar-los al fàcil mercat que els temps li oferien.\nNarcís havia estat un d'aquests. Cop de telèfon, encàrrec puntualment atès, trucada a la porta del pis.\nDe primer, l'extrema joventut del postulant l'havia descocertada. Després, havia enfollit amb l'experta delicadesa amb què l'havia posseïda. I, finalment, la va vèncer el misteri d'aquells ulls que engolien la llum amb una avidesa esglaiadora.\nFins que va comprendre que, si volia ser justa, no tenia cap altra sortida.\nVa endur-se Narcís a la seva casa blanca de la costa. Va oferir-li una copa de vi glaçat i es va deixar estimar. A canvi, només li demanava el record d'un cos adolesent al contrallum de la lluna.\nAra ja no torna a la casa més que un cop l'any, el dia de l'aniversari. Se serveix un copa de vi glaçat i s'asseu a contemplar l'immutable retorn de les ones. I imagina Narcís: serè, adormit en la fosca, a cinc pams sota terra.\nPublicat per Eumolp a 18:34 Cap comentari:\nSi mai he estat per a vosaltres una mala companyia, fugiu de mi.\nCom la noia que esquinça el llibre dolent i llença al foc les estampes escandaloses que li van deixar les seves companyes, esborreu la meva adreça del vostre ordinador.\nSi, en canvi, considereu que no destorbo la pau del vostre esperit i que no seré jo precisament qui us acosti a cap lloc dolent o perillós, torneu sempre que vulgueu. Sereu benvinguts.\nEncara que gosi proposar-vos alguna imatge torbadora, no us l'oferiria mai com a esca del pecat.\nAns al contrari. Penseu amb mi: "Sic transit gloria mundi".\nPerò mentre hi hagi "gloria" hi ha "mundus".\nI això és el que compta. O no?\nPublicat per Eumolp a 20:15 Cap comentari:\nHores i hores de tenaç recerca esmerçades a descobrir els secrets de la cuina d'un escriptor s'han vist retribuïdes per una desconcertant descoberta.\nAquest és l'instrument amb què François-René de Chateaubriand va escriure les seves Mémoires d'outretombe, de tan grata memòria.\nAra ja només ens queda resoldre un detall sense importància: com és que va trigar tant a divulgar-se el secret del bolígraf i a popularitzar-se aquest simpàtic estri d'escriptura.\nPublicat per Eumolp a 16:21 Cap comentari:


La consulta dels pressupostos participats dels barris del 2015 rep 3.543 vots, un miler més que l’any passat i més del doble que el 2013 - Ajuntament de Girona\nLa consulta dels pressupostos participats dels barris del 2015 rep 3.543 vots, un miler més que l'any passat i més del doble que el 2013\nLa consulta dels pressupostos participats dels barris del 2015 rep 3.543 vots, un miler més que l'any passat i més del doble que el 2013.\nUn 4’52% dels gironins i gironines cridats a votar en aquesta edició dels pressupostos participats dels barris ha participat a la consulta que ha tingut lloc del 20 al 25 d’abril a la ciutat. Aquesta dada representa un total de 3.543 vots, xifra que suposa obtenir un miler de vots més respecte l’any passat (2.463 vots i 3’40% de participació) i més del doble que el primer any, el 2013 (1.444 vots i 2’22% de participació).\n“Estem satisfets perquè hem duplicat la participació des que vam posar en marxa aquesta eina, però no ens conformem amb els resultats. Hem de seguir fent l’esforç d’explicar què són els pressupostos participats i donar-los a conèixer”, ha assenyalat la tinenta d’alcalde i regidora d’Hisenda i Règim Interior, M. Àngels Planas, que també ha agraït a les entitats dels barris el paper que juguen en els pressupostos participats.\nCal mencionar de manera destacada la bona acollida que ha tingut la votació electrònica, un canal que s’ha posat a disposició de la ciutadania aquest any per primer cop. Només en votacions fetes a través de la consulta electrònica s’han obtingut més vots que el total de vots registrats l’any passat. Del 20 al 25 d’abril els ciutadans podien votar a través d’Internet i ho han fet un total de 2.621 persones. Per la via presencial, l’única disponible en la consulta del 2013 i del 2014, han votat aquest 2015 un total de 926 persones. Tal com ha explicat el regidor de Serveis Socials, Cooperació i Participació, “això demostra que les noves tecnologies afavoreixen la participació”.\nAquest any també s’ha posat a disposició de la ciutadania la possibilitat de votar de manera assistida. A través d’aquesta via, les persones amb mobilitat reduïda o sense possibilitat d’accedir a les noves tecnologies, podien sol·licitar que personal municipal anés al seu domicili i els ajudés a l’hora de poder exercir el seu dret a vot. S’han acollit a aquest servei una cinquantena de persones.\nEn aquesta edició estaven cridades a votar 78.450 persones majors d’edat i empadronades a la ciutat i hi havia un total de 98 projectes per escollir. La dotació pressupostària de l’Ajuntament de Girona per als pressupostos participats dels barris al 2015 és d’1.200.000 euros.\nTrobareu tota la informació dels projectes i de les votacions al web www.girona.cat/consultabarris\nPodeu consultar les dotacions pressupostàries de cada projecte al següent enllaç.\ndocument pdf Resultats 39.4 KB


40.000 dones assassinades al Brasil - Breus - Internacional - Dones en Xarxa\nEls feminicidis al Brasil arriben a xifres comparables amb una guerra civil . En els últims 10 anys van ser assassinades en aquest país 40.000 dones "simplement per ser dones " , denuncien activistes que abanderen la lluita contra la violència de gènere .\nCada any , entre el 25 d’aquest mes i el 10 de desembre , la comunitat internacional i les organitzacions de defensa dels drets de les dones impulsen 16 Dies d’Activisme contra la Violència cap a les Dones .\nLes dues setmanes de lluita van ser una iniciativa del Centre per al Lideratge Global de les Dones , que el 1991 va demanar dedicar a aquest problema l’interval entre el Dia Mundial de la Lluita contra la Violència cap a la Dona i el Dia Mundial dels Drets Humans .\nAquest any , al Brasil les jornades adquireixen més rellevància perquè el 3 i 4 de desembre es realitzarà a la meridional ciutat de Porto Alegre una trobada per elaborar l’Informe Alternatiu de la Societat Civil per presentar davant el Comitè de la Convenció per a l’Eliminació de totes les formes de Discriminació contra la Dona (CEDAW ) , que es reunirà al febrer a Ginebra .\nL’anomenat " informe ombra " està destinat a donar suport l’anàlisi del Comitè de la Cedaw sobre les accions del govern brasiler per enfrontar la tracta i millorar la salut de les dones .\n" Aquests dies d’activisme donen major visibilitat a les agendes dels drets de gènere . La violència contra les dones va sortir de sota la taula , i la societat assumeix que és una realitat i no una invenció " , va dir la coordinadora al Brasil del Comitè d’Amèrica Llatina i el Carib per a la Defensa dels Drets de la Dona ( CLADEM ) , Ingrid Leão .\nUn estudi realitzat per l’Institut Avante Brasil va llançar com a resultat que entre 2001 i 2010 van ser assassinades 40.000 dones . Només el 2010 hi va haver un feminicidi cadascuna hora , 57 minuts i 43 segons , el que es va traduir en que aquest any es cometessin 4,5 homicidis per cada 100.000 dones .\nPer a aquest any, la projecció al Brasil és de 4.717 feminicidis .


Compromís vigilarà la posada en marxa del reglament i registre de regals - Portal de Xàtiva\nDesprés de l’aprovació de la proposta de Compromís en el ple, des d’aquest grup s’ha insistit en què vigilaran el seu compliment per tal que no ocòrrega com fa dos anys i mig, quan es va aprovar també la proposta de Compromís però no es va posar en marxa ni el registre ni es va iniciar l’expedient per a crear un reglament. En el ple tots els grups es van mostrar partidaris d’aquesta posada en marxa i des de l’oposició es va retraure a l’equip de govern que no s’haguera fet fins ara. Rus, en el seu estil habitual, va fugir de la seua responsabilitat traslladant-la als funcionaris, cosa que des de Compromís consideren «una mostra més que l’alcalde ni està present en el dia a dia de la problemàtica de la ciutat ni té iniciativa per a que aquesta funcione llevat de les seues ocurrències electoralistes».\nEl regidor de COMPROMÍS a l’Ajuntament de Xàtiva, Joanjo Garcia Terol ha declarat que «el retard en posar en marxa el registre dóna compte com el PP no té cap interés en la transparència de les institucions públiques i que no es consideren servidors públics, sinó com els que s’han de servir d’allò públic, com han estat fent els últims anys allí on han governat». Ha remarcat també que en moltes institucions com ajuntaments, ja existeixen reglaments de regals i no han esperat a que hi haguera una ordre superior per a aprovar-lo, com s’ha excusat fins ara el PP xativí.\nGarcia Terol considera que «és una necessitat deixar clar que qualsevol obsequi que reba un representant d’una institució pública com és l’Ajuntament, el rep com a càrrec públic, i per tant no li pertany, sinó que pertany a la institució». I ha reiterat que presentaran a la comissió de règim interior la proposta de reglament que ells consideren que ha de regir tots els obsequis de tot tipus i totes les atencions que puguen rebre els representants de l’Ajuntament. Aquest reglament es basarà en el principi que tot allò que es reba pertany a la institució, que un representant públic no pot rebre atencions que puguen donar a equívoc per part de particulars i s’ha de negar a aquelles de caràcter públic que suposen un balafiament dels diners que paguen amb els seus impostos totes les ciutadanes i ciutadans.\nGarcia Terol ha considerat finalment «que compliment escrupolós d’una ètica clara en els servidors públics és un dels fonaments de la regeneració democràtica que s’ha de produir en les institucions públiques».\nAnterior Entrada anterior: Els socialistes de Xàtiva avalen per àmplia majoria a Roger Cerdà com a candidat a l’alcaldia de la ciutat\nSiguiente Entrada siguiente: EU organitza un encontre amb comerciants, hostalers i empresariat de la ciutat


L'Observatori Metropolità de l'Habitatge treballa per crear un índex de referència del preu del lloguer per frenar la pujada de preus a Barcelona\nInici Comunicació Notícies L'Observatori Metropolità de l'Habitatge treballa per crear un índex de referència del preu del lloguer per frenar la pujada de preus a Barcelona\nJosep Bohigas i Anna Vergés expliquen la necessitat de crear l'Observatori, les seves funcions i les metodologies de treball en el 14è esmorzar estratègic del PEMB\nCrear un índex de referència del preu del lloguer similar al que fan servir ciutats com París o Berlín per evitar la pujada de preus a Barcelona és una de les principals funcions amb les que treballarà l'Observatori Metropolità de l'Habitatge i que avui han centrat el debat del 14è esmorzar estratègic del PEMB que ha comptat amb la participació del director de Barcelona Regional, Josep Bohigas i l'arquitecta Anna Vergés, cap de l'Observatori de l'Habitatge i de la presidenta de la comissió executiva del PEMB i Tinent d'alcalde de l'Àrea d'Ecologia, Urbanisme i Mobilitat, Janet Sanz.\nJosep Bohigas, Janet Sanz i Anna Vergés durant la seva intervenció sobre l'Observatori Metropolità de l'Habitatge\n“L'objectiu és tenir un índex de referència per al preu dels habitatges de lloguer que ajudi a frenar la pujada de preus a Barcelona”, ha insistit Vergés que ha explicat que per elaborar-lo es tindran en compte una multitud complexa de factors: des del barri, els metres quadrats, l'eficiència energètica, la urbanització o els serveis a l'entorn com el transport públic. Això permetrà que els veïns i veïnes puguin tenir una dada objectiva sobre el valor del mercat de qualsevol habitatge de lloguer. “És la manera de poder condicionar les regles de mercat amb una política pública de preus assequibles per a tothom”, ha afegit Sanz.\nDe la mateixa manera, ha dit Vergés “també servirà per veure l'evolució preus de lloguer, limitar preus abusius i així evitar un increment desorbitat dels preus dels contractes de lloguer”. Per tal d'elaborar-lo, estan duent a terme un procés de Benchmarking inspirant-se en ciutats com París, Munich, Berlin, Amsterdam o Nova York que estan més avançats en l'elaboració d'estadístiques i han adoptat més mesures de regulació pel que fa als contractes existents.\n“Aquí tenim una lliçó important per aprendre: els criteris metodològics són molt importants. O fem un índex que intenti regular els nous contractes o fem un preu de referència perquè tothom pugui pagar el lloguer per tots els sectors de la població”, ha insistit la cap de l'Observatori que també tindrà en la seva línia de treball elaborar un cens d'habitatges buits, analitzar l'estat actual i les futures necessitats del parc, diagnosticar l'estat dels edificis al territori, les necessitats de rehabilitació, i la innovació en la construcció.\nPer la seva banda, Josep Bohigas ha situat el per què és necessari l'Observatori. En primer lloc, per tenir un mapa d'agents que treballen sobre la realitat de temes d'habitatge. “Els actors han anat creixent en els últims anys i un clar exemple d'aquesta setmana mateix són la creació del sindicat de llogaters o associacions com Dinamo, organitzacions noves que obliguen a ampliar l'espectre d'actors”, ha dit Bohigas. En segon lloc, l'Observatori és necessari per veure què fan altres ciutats com París, Berlín, Nova York així com també d'altres regions de l'estat espanyol.\nA més, per a Bohigas també ha de servir per articular projectes i tècnics professionals independents, donar eines a les persones de les institucions públiques i que estan en primera línia per perdre mesures així com també ha de poder proveir informació a la premsa i aclarir els laberints d'informació a la ciutadania. “Els projectes estratègics els fem tots de la mà de l'àrea d'urbanisme perquè el vector de l'habitatge és intrínsec a qualsevol decisió urbana”, ha afegit. Entre el mes de juny i juliol es presentaran els primers resultats i finals del 2017 la segona onada.\nFinalment, Sanz ha assegurat que des de l'Ajuntament s'està treballant per encarar els reptes que té Barcelona com a ciutat metropolitana perquè “no podem tenir ciutats de primera i de segona”. “Cal fer front a la greu emergència habitacional. Amb l'ajuda de la PAH i dels veïns i veïnes organitzats estem parant desnonaments a peu de carrer però ara també es produeixen els desnonaments silenciosos: la llei d'arrendaments urbans es va modificar i ara et poden fer fora més ràpid de casa i canviar-te les regles del joc la qual cosa dificulta l'arrelament als barris”, ha manifestat la cinquena tinent d'alcaldia\nJanet Sanz: “Cal fer front a l'emergència habitacional en clau metropolitana. No podem tenir ciutats de primera i de segona”


Calentures mentals » Temps de Franja\nCrec que hem passat un estiu en temperatures prou elevades com per a permetrem eix títol de columna. No voldria donar peu a malentesos. Alluny de les meues intencions està evocar cap mena d’imatge eròtica, obscena o pornogràfica. Al contrari, eixa calor que hem patit no donava gaire peu a acrobàcies sexuals. Més bé convidava a estar-se ben quiet a la vora del ventilador prenent líquids i pregant per a que arribés la nit, en la vàcua esperança d’una mica de fresca. Fresca que no arribava i no quedava altre remei que marxar a la terrassa del bar de torn a mirar de, seguint los consells de la sàvia televisió, hidratar-se. I, hidratant, hidratant, ha estat quan m’ha vingut al cap una cabòria que podria derivar d’una insolació o d’un excés d’hidratació.\nLa cosa é que pensava en eixos turistes que venen a l’estiu amb la finalitat d’agafar-se uns pets monumentals i llançar-se pels balcons dels hotels de la platja. Que ja veus tu quina diversió o, com diria lo meu jaio: massa farts.\nPerò vull anar més alluny del “massa farts” i reflexionar (ja he dit que l’estiu m’ha sentat fatal a la part del cap) sobre eixa mena de conductes.\nResulta que als països del nord, diuen que tenen una educació realment molt envejada i uns sistemes democràtics que també haurien de provocar enveja (eixa segona part, la dels sistemes democràtics i la enveja no ho prengueu massa seriosament) Però pareix que lo tema de la relació en l’alcohol no l’acaben de tenir ben resolta.\nSi ens fixem en com gestionen lo tema del consum d’alcohol, podem observar que se tracte bàsicament de prohibicions i encariment de les begudes. No se pot consumir alcohol pel carrer, o no se pot consumir als locals a determinades hores; los menors no poden dentrar als bars o pubs o com li diguen. I que han aconseguit en eixes mesures? Pos tindre un problema de consum d’alcohol terrible, tant dintre del seu territori com quan venen astí de vacances.\nI nosaltres, què é lo que hem copiat d’eixos països? Lo sistema educatiu? No, i ara! Lo que hem copiat é l’aplicació de repressió sobre lo consum d’alcohol que tant estrepitosament ha fracassat als països dels nostres veïns del nord.\nAra los menors no poden dentrar als bars i molt menys consumir alcohol. Quina conseqüència ha portat això? Ha baixat lo consum d’alcohol? No, lo que ha comportat é un consum clandestí sense cap mena de control. Adés, quan los menors entraven als bars i consumien alcohol, feien unes canyes i tenien, mal que bé, la supervisió d’un adult, lo cambrer. Ara prenen alcohol d’alta graduació d’amagat, de pressa i sense cap mena de control. Hem millorat alguna cosa? No, més bé al contrari. Lo que hem fet ha estat sumar-nos a la hipocresia dels veïns del nord. Mirem cap un altre costat i creien que amb prohibicions avancem, quan en realitat lo que estem é preparar-nos per a practicar “balconing”. Clar, que tot això ho hem d’anar solsint.\n22 d'agost de 2018 at 14:13 | #\nTotalment d,acord amb el plantejament sobre la educació i el consum d’alcohol. Les prohibicions mentre a tot arreu es beu, festes, menjars, refrescs, etc, son una contradiccio d’efectes molt ben expressats en el article. Hi ha que ensenyar el que es pren en el ambient, les concentracions d’alcohol, y en quin punt les quantitats poden fer mal. També es dona el cas que quan a un nen li dius que no mes pot veure un “ditet” de vi resulta que vol el ditet en vertical…\n27 d'agost de 2018 at 17:51 | #\nMoltes gràcies Josefina per llegir-me i comentar eixa modesta columna. Permet que, primer de tot, et demane disculpes per trigar tant a respondre al teu comentari, però encara segueixo en les qüestions estivals i no acabo de ficar ordre a la meua activitat.\nEstic encantat de que te xoquen los arguments que expresso. Crec que é feina de totes les persones adultes encarar los problemes sense hipocresies, cara a cara i amb naturalitat. No sé si é la solució però, la veritat, la que estem aplicant ara va abocada al desastre.\nUna abraçada així de forta.


Opinió - El transport públic escolar a Sant Cugat\nPublicat: el 11/oct/16\nA aquesta nova competència se li ha fet front amb els efectius del transport públic del bus urbà de la ciutat. La solució lògica, ràpida i efectiva ha estat dotar-se de reforços amb unitats de bus extres en els horaris d'accés i sortida de les escoles o bé traçant circuits alternatius en aquestes franges horàries. Ara bé, si aquesta nova competència ha estat trempejada sobre el paper amb resultats acceptables, sí que presenta en la seva execució una mancança força preocupant, que és la minva qualitativa de la seguretat davant del servei que els consell comarcals oferien.\nAquest retrocedir s'explica fàcilment pel fet que es passa de que les nostres filles i fills vagin asseguts, amb cinturó de seguretat i amb una persona responsable controlant els infants i reportant les famílies, al fet que vagin la majoria drets, els asseguts sense lligar, moltes vegades enllaunats i sense cap servei d’acompanyament que hi tingui cura. Això ens obre nous interrogants davant una davallada més de drets que tenim la ciutadania en l’àmbit d'allò públic. Aquestes qüestions poden ser: si hi ha d’haver aquest servei d’acompanyament ofert per l’Ajuntament, quina és l'edat mínima amb la que un menor (de 16 anys) pot viatjar sol i si els aforaments d’un bus urbà han de servir com a referència a l’hora de dur menors amb les condicions de seguretat espartanes d’aquests busos.\nConsultada l’ATM, que és qui reglamenta els drets i deures dels usuaris del transport públic metropolità, al respecte que els menors puguin viatjar sols amb el consentiment de mares, pares o tutors, responen que no s’estableix una regulació mínima respecte dels menors en l’ús del transport públic, atès que no disposen de competències sobre la matèria. En aquest sentit, la regulació d’aquests supòsits que tenen a veure amb l’edat del menor s’hauria de verificar d’acord amb la normativa general de caràcter civil o bé comparativament -si és que ho preveuen- amb les diverses condicions generals d’utilització de cada operador de transport o de l’administració que estigui vinculada competencialment.\nDavant d’aquest galimaties legal ens trobem que els vehicles (abans autocars) als quals fem referència són de tipologia de servei urbà de classe I: vehicles proveïts de zones per a viatgers de peu que permeten la circulació freqüent dels viatgers i on no és obligatori dotar-los de cinturons o altres sistemes de retenció. Per altra banda, i sense ànim de marejar ningú, el Reial Decret 443/2001, de 27 d'abril, sobre condicions de seguretat en el transport escolar i de menors estableix que l'àmbit d’aplicació d’aquest Reial Decret són, entre altres, aquelles expedicions de transport públic regular de viatgers en què la meitat o més de les places hagin estat prèviament reservades per a viatgers menors de 16 anys. Per altra banda, en aquest tipus de transport és obligatòria la presència d’un acompanyant quan almenys el 50% dels viatgers siguin menors de 12 anys. Si no hi ha acompanyant, la normativa no preveu cap regulació específica respecte a l’edat en què els menors d’edat poden viatjar sols en els transports públics.\nAixò ens duu a reconèixer que la situació en la qual ens trobem va de l’ambigüitat a un buit legal regulador que tingui cura de la seguretat dels nostres filles, a causa d'un canvi competencial on no s’han avaluat les repercussions. També es pot afirmar que l’Ajuntament ja triga a assumir la totalitat del repte regulant i apaivagant la situació de risc i l'angoixa de moltes mares i pares. Davant d’aquesta situació, trobem les famílies de la Floresta que han decidit autogestionar-se a l’hora d’establir torns d’acompanyament en el reforç de la línia que passa per l’escola. Altres escoles com el Ferran i Clua han preferit assumir la pèrdua i pagar per un servei segur. I potser el cas més extrem el trobem a les escoles concertades, com les ubicades a Can Sant Joan on les aglomeracions d’infants provant d’accedir al bus i viatjant sense control són l’antítesi del que la seguretat i el sentit comú recomanen.\nCal una resposta ràpida a aquest problema ja que la Taula de Mobilitat, funcionant a ralentí, no el resoldrà.\nFERRAN MARGINEDA és membre de la CUP


Actes de rebuig a la violència, audiovisuals reivindicatius i reconeixement a la lluita feminista en el 25N - vilanovainformacio.cat - Portal de Comunicació de Vilanova del Camí\nAquest migdia, un minut de silenci ha estat una de les accions unitàries per part dels municipis de la MICOD que també s’ha secundat des de l’Ajuntament de Vilanova del Camí a les 12 h\nFent soroll amb cassolades, fent minuts de silenci, amb performance al carrer, amb xerrades i tallers virtuals, omplint de color lila els balcons… Són moltes i diverses les accions que envolten la commemoració del 25N en el Dia Internacional per a l’eliminació de la violència envers les dones.\nMinut de silenci als edificis municipals\nEl govern de Vilanova del Camí ha mostrat el rebuig a la violència masclista, tot defensant la igualtat d’oportunitats entre homes i dones, per mitjà d’un vídeo a les xarxes socials.\nEl govern vilanoví ha compartit la lectura d’un manifest a les xarxes socials per convidar la ciutadania a reflexionar i a passar a l’acció. “Tenim per endavant un repte enorme: canviar la societat i acabar amb tota mena de violència masclista”, afirmen les regidores i regidors del govern vilanoví, i “necessitem, més que mai, un compromís unitari de la societat i les administracions per a garantir la vida digna de les dones i les nenes”.\nTambé s’adrecen als homes que estan en contra d’aquestes violències, perquè si saben que algun amic, familiar o conegut les exerceix, es facin responsables i hi intervinguin.\nAls agressors els recorden que no hi haurà espai per a la impunitat perquè aquesta lluita, la guanyem entre totes.\nReconeixement a les dones i agraïment a les associacions i grups feministes\nDes de l’Ajuntament vilanoví també fan un reconeixement “a totes aquelles dones que han resistit a la violència, a les que la pateixen diàriament a la llar i a les que ja no hi són”, i mostren “el compromís ferm de continuar treballant per garantir-les una vida digna”.\nTambé han agraït a les associacions i grups feministes la seva tasca “i per posar sobre la taula l’emergència de trobar solucions en aquests moments tan complicats”.\nVisibilitzar la lluita als balcons particulars i a la façana del consistori\nAquest vespre, la regidoria d’Igualtat de Vilanova del Camí proposa implicar la ciutadania per fer visible aquesta lluita des del propi domicili. La regidora d’Igualtat Laura Pavón, anima a tenyir de lila els carrers decorant finestres i balcons.\nLa lluita contra la violència vers les dones es farà visible també des de la façana de l’Ajuntament que s’il·luminarà de color lila. Així mateix i de manera conjunta amb la resta de municipis de la conca, s’ha penjat una pancarta al balcó del consistori.\nASOCPROCAT s’ha sumat a la celebració del 25N, amb l’elaboració d’un audiovisual\nAquest matí han compartit a les xarxes, l’audiovisual que han creat amb les aportacions de la ciutadania, amb el lema “Per vosaltres, per nosaltres i per totes les que ja no hi són”.\nPodeu visionar el vídeo a Facebook tot seguint aquesta adreça : https://www.facebook.com/watch/?v=1104838046640717\nL’entitat també convida a la ciutadania a sumar-se a una altra iniciativa sense sortir de casa: encendre una espelma des de la finestra o el balcó, a partir de les vuit del vespre.\nEtiquetes: 25NDonesIgualtatminut de silenci


ESCOLA RIERA ALTA Primer: de desembre 2016\nJa arriben les vacances de Nadal i us donem unes recomanacions d'activitats que podeu fer amb els vostres fills i filles per tal de poder aprofitar aquests dies de descans i festa.\n* Llegir el llibre que s'emporten de la biblioteca de préstec.\n* Fer activitats d'aquestes pàgines web:\n* Gaudir de sortides en família a museus, biblioteques, fires... reviseu la pàgina web del vostre ajuntament, segur que trobareu coses interessants per fer!\nBONES VACANCES I FELIÇ ANY NOU!\nENS TORNEM A VEURE EL DIA 9 DE GENER!\nPublicat per Escola Riera Alta a 4:48 Cap comentari:\nAquests dies a l'escola hem estat treballant un poema de nadal a la classe. Aquí teniu el video per veure que bé que s'ho han aprés i com us volen desitjar un bon nadal a tots i totes!\nPublicat per Escola Riera Alta a 9:35 Cap comentari:\nVISITA DE DINAMIKS\nAquí teniu un petit recull dels moments que vam podem gaudir amb el científic Dani del programa Dinamiks. Vam aprendre moltes coses de ciència tot gaudint amb un munt d'experiments. Va ser espectacular! Moltes gràcies Dani i Mar per la vostra visita!\nPublicat per Escola Riera Alta a 9:07 Cap comentari:\nPROJECTE LA MÀGIA - 1r A\nEls nens i les nenes de 1r A vam anar a visitar el museu, a aprendre un truc i a veure un espectacle al teatre del Rei de la Màgia. Pel camí vam poder visitar les paradetes de la Fira de Santa LLúcia. Anant cap al Parc de la Ciutadella per dinar, vam entrar a la botiga de mags més antiga del món. Va ser un dia molt profitós i ens ho vam passar molt bé, anant i tornant en metro.\nPublicat per Escola Riera Alta a 3:46 1 comentari:\nEL PROJECTE DE LA CIENCIA\nAquests mesos la classe de 1B hem estat treballant força amb la ciència. Hem ampliat els nostres sabers científics amb la informació que els nens/es han aportat de casa ( moltes gràcies per la feina que feu!) i a través dels llibres que tenim a la biblioteca i a l'aula. Coneixem a científics importants, els diferents tipus de científics, ens estem muntant un laboratori a la classe i estem coneixent els instruments més importants que hi ha d'haver al laboratori...\nA més estem gaudint amb la realització de diferents experiments. Hem observat com tres pastanagues canviaven la seva forma depenent si les posem sense res, amb aigua o aigua i sal; com un ou es convertia en casi una pilota de goma desprès de tenir-lo dos dies en vinagre al congelador i, finalment, hem experimentat amb la gravetat observant com els diferents objectes cauen segons el seu pes. En definitiva, ens encanta fer de científics i apuntar les dades ens els nostres papers!\nPublicat per Escola Riera Alta a 1:38 Cap comentari:


Els casals d'estiu de la Vall d'en Bas segueixen amb el projecte educatiu - Garrotxa Digital\nVall d'en Bas - Publicat a les 13:35\nComentaris tancats a Els casals d’estiu de la Vall d’en Bas segueixen amb el projecte educatiu\nL’Ajuntament de la Vall d’en Bas torna a apostar un any més, per uns casals on s’inculquen molts valors, a part de la diversió. Aquest casal està present tant a Sant Esteve d’en Bas, com a Sant Privat d’en Bas. Enguany, hi ha unes 250 inscripcions entre infants i joves del casal de joves, però que estan acompanyats en tot moment per als 23 professionals contractats per part de l’organització. El casal està dividit per grups.\nJoan Barris, Director dels casals d’estiu de la Vall d’en Bas: Portem més de 20 anys fent casals i venim a reivindicar una mica això, que l’estiu és una època per passar-ho bé, d’oci, però que també podem aprofitar per educar. En concret aquest any estem educant a més de 150 joves, tenim diferents grups de casals dividits en dos espais, a Sant Privat i a Sant Esteve d’en Bas. Tenim dos grups de petits de 3 a 5 anys, un grup de mitjans i dos de grans.\nEls objectius principals són transmetre valors com la humilitat, el respecte i la participació, que es treballen en totes les activitats que es porten a terme en el casal. També es mostra un gran interès sobre el territori, la natura i la seva cultura.\nEl principal atractiu dels casals d’estiu de la Vall d’en Bas són les excursions que s’hi fan i la cultura que imparteixen els monitors. Els casals de la Vall, any rere any, van consolidant el projecte educatiu que es van proposar.\nSant Rpivat d'en Bas


Reyes Martí: “Lluita pels teus objectius i la vida et recompensarà”\nLa pirotècnica de Burriana ha disparat la mascletà d'aquest divendres 8 de març, Dia Internacional de la Dona\nValencia - Fallas 2019 - Mascletà 8 de marzo\n"Lluita pels teus objectius i al final la vida et compensarà". És el missatge que ha volgut llançar Reyes Martí a totes les dones en aquest divendres 8 de març. I ho ha fet d'una forma molt especial, fent retrunyir la plaça d'Ajuntament de València en una mascletà que passarà a la història com la "mes reivindicativa i combativa", tal com assegurava la mateixa pirotècnica en declaracions a elperiodic.com.\n"Quina millor manera de manifestar-me aquest Dia Internacional de la Dona que fer-lo disparant la mascletà", ha explicat emocionada a aquest digital uns minuts abans que ensordir la capital del Túria. I és que el dispar tenia una història darrere: "Homenatgem la dona amb fum morat, a les víctimes de la violència de gènere amb trons tipus salve, simbolitzem els crits de condemna de la societat amb xiulades i acabem amb fum blanc com a símbol de pau".\nI així ha sigut. Reyes Martí no ha defraudat i així ho han pogut comprovar les milers de persones que han abarrotat la plaça de l'Ajuntament de València aquest divendres. I és que, després de dos anys en la setmana gran de falles, han tornat 8 de març "amb moltíssima il·lusió i força". Així ho ha explicat la mateixa Reyes en declaracions a elperiodic.com: "Un 8 de març sense Reyes Martí dóna la sensació de que falta alguna cosa". Però aquest divendres no ha faltat.\n140 quilos de massa pirotècnica, sis minuts imparables i 650 ordres han compost aquesta cita històrica amb la mascletà que ens ha deixat amb el cos gelat al final d'aquesta: una seqüència de 25 segons on més de 3.000 trons han tancat la mateixa: "És la més emotiva que hem creat en la nostra història", assegura Reyes Martí.\nRecorda que pots seguir en directe de dilluns a divendres totes les mascletàes que es disparen des de l'Ajuntament en la pàgina web d'elperiodic.com i a través de la pàgina de Facebook d'elperiodic.com, punxant ACÍ.


‘En dos platos’: concert de María Elena Medina (Veneçuela)\nLa cantant i violoncel·lista veneçolana afincada a Barcelona María Elena Medina protagonitza En dos platos, nou concert del cicle Hamaques de música popular i tradicional llatinoamericana amb el qual ens apropa als orígens musicals americans amb la força del repertori i els ritmes veneçolans.\nMarta Gómez en concert\nLa cantautora colombiana Marta Gómez presenta el seu setè disc, Este instante, en aquest nou concert del cicle Hamaques de música popular i tradicional llatinoamericana. Compra la teva entrada anticipada aquí\nEspectacle ‘Danzones y Besos’\nDanzones y Besos, producció de la Companyia Sonàmbul@s (Mèxic – Equador – Catalunya) és un espectacle de teatre físic inspirat en l’obra de l’actriu, directora i autora teatral madrilenya Paloma Pedrero. Damunt l’escenari, les intèrprets Ana María Bustamante, Lydia Zapatero, Raxá de Castilla i Guadalupe Cano.\nPaulinho Lemos: música i intertextualitat literària\nSegon concert del cicle Música i Societat al Brasil amb Paulinhos Lemos, qui abordarà un repertori en el qual la literatura forma part del centre de la cançó.\n'Cortázar', per Teatro Acción (Argentina)\nL'actriu Verónica Vélez protagonitza Cortázar, obra unipersonal de teatre contemporani dirigida per Eduardo Gilio. A través dels textos més exquisits de l'escriptor argentí Julio Cortázar, aquest espectacle convida a viatjar al més profund de l'ésser humà.\nFoto: © Eduardo Gilio / Fotografia de Cortázar © Sara Facio\n'Sons de la tierra', concert de Mandacarú (Brasil)\nEl grup de música rítmica i tradicional brasilera Mandacarú protagonitza un nou concert del cicle Hamaques de música popular i tradicional llatinoamericana que programa Casa Amèrica Catalunya. Convidat especial: Mu Mbana (Guinea Bissau).\nMúsica i Societat al Brasil: concert de Carlinhos Pitera\nEl músic brasiler Carlinhos Pitera ofereix un concert en què indaga en les relacions entre la música popular brasilera i el folklore.\nSakapatú en concert: celebrant 10 anys\nEl cicle Hamaques de música popular i tradicional llatinoamericana reprèn els seus concerts amb Sakapatú, grup d'arrel llatinoamericana amb músics del Perú, Xile i l’Argentina que celebra els seus 10 anys d'existència (2004-2014).\nTango amb Marcelo Mercadante, el 'Quinteto Porteño' i Ana Rossi\nEn el marc del III Festival de Tango Barcelona-Gardel-Buenos Aires i del cicle Hamaques de Casa Amèrica Catalunya, concert del bandeonista Marcelo Mercadante i el seu Quinteto Porteño, i amb la cantant Ana Rossi.\n'Vivir para leerlo': En record a Gabriel García Márquez\nEls escriptors Rosa Regàs, Juan Gabriel Vásquez, Daniel Samper Pizano i Jordi Soler evoquen la faceta de periodista, escriptor de contes i novel·lista de l'autor colombià i Premi Nobel de Literatura, Gabriel García Márquez; la seva relació amb Barcelona i la passió per la música i el cinema.\nEn aquest acte festiu en record a Gabo també hi actuen el grup Lumbalú; l'acordionista i vocalista de La Troba Kung-Fú, Joan Garriga; la cantant Marta Gómez i la ballarina Carolina García.